title: LeBron James

text: NBA-tulokaskautensa 2003–2004 jälkeen James pelasi 2004 Yhdysvaltain maajoukkueessa Ateenan olympialaisissa, joissa Yhdysvallat sai pronssia. James jäi näissä otteluissa varjoon: keskimäärin hän pelasi 14,6 minuuttia ottelua kohden ja teki vain 5,8 pistettä sekä 2,6 levypalloa. James osallistui myös 2006 Japanin MM-kilpailuihin ja saavutti 13,9 pisteen, 4,8 levypallon ja 4,1 syötön keskiarvot. Yhdysvallat jäi kisoissa pronssille. Osasyynä voi olla NBA-tähtien pienet peliajat, sillä myös Carmelo Anthonylle ja Dwyane Wadelle kisat olivat pettymys.


title: LeBron James

text: Vuonna 2007 joukkue osallistui Amerikan-mestaruuskilpailuihin. James pussitti 31 pistettä kultamitaliottelussa Argentiinaa vastaan. Kisat olivat samalla karsinnat Pekingin olympialaisiin. Jamesin 31 pistettä oli yhdysvaltalaisten ennätys olympiakarsinnoissa. Vuoden 2008 olympialaisissa James oli Yhdysvaltain joukkueen mukana saanut kunnon vireen päälle, ja joukkue voitti olympialaisten finaalin Espanjaa vastaan.


title: LeBron James

text: James voitti toistamiseen olympiakultaa Lontoossa 2012. Hän on Scottie Pippenin ja Michael Jordanin ohella ainoa pelaaja, joka on voittanut samana vuonna sekä NBA-mestaruuden että olympiakultaa.


title: LeBron James

text: James vetäytyi Yhdysvaltain Rio de Janeiron 2016 olympiaryhmästä mestaruuskauden jälkeen rasituksen vuoksi.


title: LeBron James

text: James on vakiinnuttanut paikkansa NBA:n tilastokärjessä kaikissa tilastokategorioissa. Hänen ammattilaisuransa keskiarvot ovat 27,1 pistettä, 7,0 syöttöä ja 7,3 levypalloa ottelua kohden. Hyökkäyksissä James käyttää hyväksi nopeuttaan, kokoaan ja voimaansa päästäkseen ohi puolustajista. James tunnetaan ylävartalonsa jämeryydestä. Korille ajaessaan James osaa käyttää kehonsa etuja. Kaudella 2005-06 hän sai eniten kolmen pisteen heittoja koriin. Jamesin kehon voima antaa hänelle ylivoimaisen mahdollisuuden tehdä koreja levypalloista. Jamesilla on poikkeuksellisen hyvät hyökkäyskyvyt, mutta hän on myös esiintynyt kahdesti All-NBA Defensive -joukkueessa, johon kootaan liigan viisi parasta puolustajaa.


title: LeBron James

text: Elokuussa 2018 LeBron James joutui Yhdysvaltain 45. presidentin Donald Trumpin hampaisiin. James oli kertonut CNN-kanavalla koulusta, jonka hän oli perustanut vähävaraisille lapsille kotikaupungissaan Akronissa. Opiskelu ei maksa mitään ja lapset saavat maksutta aamiaisen, lounaan ja välipalan. Idea on tarjota vaikeista kotitaustoista huolimatta lapsille mahdollisuuksia hyvään elämään. James sanoi haastattelussa, että Trump käyttää urheilua aseena, jolla hän jakaa kansaa kahtia. Jamesin lausunnon taustalla ovat Trumpin aiemmat kiistat urheilijoiden ja urheiluseurojen kanssa ja presidentin hyökkäävä suhtautuminen heihin. Colin Kaepernick aloitti vuonna 2016 jalkapalloliiga NFL:n polvistumisprotestit. Hän kieltäytyi seisomasta kansallislaulun aikana protestina sille, että hänen maansa kohtelee tummaihoista väestönosaa ja vähemmistöjä epäoikeudenmukaisesti. Myös NBA-joukkue Golden State Warriorsin kanssa Trump on ollut tukkanuottasila. Warriors on kieltäytynyt tulemasta perinteiselle vierailulle Valkoiseen taloon, ja Trump on vastaavasti peruuttanut kutsun. Warriorsin valmentaja Steve Kerr kuittasi Yhdysvaltain Kansallisen kivääriyhdistyksen NRA:n rahavaikeuksia Trumpiin viittaavalla kommentilla Twitterissä: ""Älkää lähettäkö rahaa. Ajatukset ja rukoukset riittänevät."" Kerrin kuittaus viittaa siihen, että Trumpilla on ollut tapana pahoitella maan joukkoammuskeluja toteamalla, että hän "lähettää ajatuksensa ja rukouksensa uhrien omaisille". Jamesin mukaan Donald Trump lietsoo rasismia.


title: LeBron James

text: Trump otti arvostelusta itseensä ja tviittasi: ""Television tyhmin mies, Don Lemon, haastatteli juuri Lebron Jamesia. Hän sai Lebronin näyttämään fiksulta, missä ei ole helppoa onnistua."" Trumpin kommentointi on saanut suuren määrän julkkiksia ja urheilijoita osoittamaan tukeaan LeBron Jamesille. Jopa Trumpin vaimo "First Lady" Melania Trump antoi lausunnon: ""Näyttää siltä, että LeBron James työskentelee tehdäkseen hyviä asioita seuraavan sukupolvemme hyväksi ja kuten aina aikaisemminkin, ensimmäinen nainen rohkaisee kaikkia käymään avointa keskustelua lapsia koskettavista kysymyksistä."" Melania Trumpin kannanotto on linjassa sen kanssa, minkä eteen hän on sanonut tekevänsä töitä Yhdysvaltain ensimmäisenä naisena: hän kampanjoi lasten ja heidän terveytensä puolesta.


title: LeBron James

text: Jamesilla on kolme lasta (LeBron James Jr., Bryce Maximus James ja Zhuri Nova James) Savannah Brinsonin kanssa. Brinson ja James ovat tunteneet toisensa yläasteesta lähtien.


title: LeBron James

text: Toisena lukiovuonnaan St. Vincent–St. Mary High Schoolissa James nimettiin osavaltioiden amerikkalaisen jalkapallon All-Star -joukkueeseen laitahyökkääjäksi.


title: LeBron James

text: Koripallossa James arvostaa Penny Hardawayn tapaa pelata. Vuonna 2003 James julisti: "Penny näkee koko kentän ja osaa tehdä koreja" ja "hän on yhä yksi suosikkipelaajistani kautta aikojen".


title: LeBron James

text: Jamesilla on sponsorisopimuksia Niken, Spriten, energiajuoma Glacéaun, purukumi Bubbliciousin ja Upper Deckin kanssa. Niken kanssa James on julkaissut 11 signeerattua kenkämallia. Hän on myös esiintynyt mainossarjassa nimeltä "The LeBrons".


title: LeBron James

text: Vuoden 2007 pudotuspelien aikana James sai osakseen kritiikkiä, kun hän kieltäytyi allekirjoittamasta adressia, jota hänen joukkuetoverinsa Ira Newble hänelle tarjosi. Adressi koski Kiinan hallitusta ja sen toimia Darfurissa. James perusteli kieltäytymisensä tietämättömyydellä. Vuotta myöhemmin James puhui aiheesta julkisesti ja sanoi: "Loppujen lopuksi me kuitenkin puhumme ihmisoikeuksista. Ja ihmisten pitäisi ymmärtää, että ihmisoikeudet ja ihmisten henget ovat vaarassa. Emme puhu tässä sopimuksista. Emme puhu rahasta. Me puhumme ihmishenkien menetyksestä, ja se tarkoittaa minulle paljon enemmän kuin raha tai sopimus."


title: LeBron James

text: James isännöi ESPY Awards -tilaisuutta koomikko Jimmy Kimmelin kanssa. James oli ehdolla kolmeen palkintoon: paras miesurheilija, paras NBA-pelaaja ja paras ennätystenrikkoja. James voitti palkinnoista yhden: paras NBA-pelaaja. Ennätystenrikkoja-palkinnon ehdokkuuden perusteena oli Jamesin vuoden 2007 viidennessä Itäisen konferenssin finaalissa tekemät 48 pistettä. Ottelussa hän teki Cavaliersien 30 viimeisestä pisteestä 29 ja niistä 25 lisäajalla.


title: LeBron James

text: James esiintyi "Saturday Night Liven" 33. tuotantokauden ensi-illassa. Ohjelman luoja, Lorne Michaels, ylisti Jamesia tämän monipuolisuudesta.


title: LeBron James

text: Joulukuussa 2007 James sijoitettiin ensimmäiseksi Forbesin alle 25-vuotiaiden vuositulojen Top 20:ssä. Hän tienasi tuolloin 27 miljoonaa dollaria. James sai osakseen kritiikkiä clevelandilaisilta faneilta, kun hän ilmaantui Cleveland Indiansin otteluun New York Yankeesia vastaan Yankeesien hattu päässään. James kommentoi tapahtunutta: "Yksilötasolla haluan jokaisen intiaanin menestyvän. Rakastan näitä faneja siksi, että he uskaltavat tukea meitä. Mutta joukkuetasolla haluan Yankeesien voittavan."


title: LeBron James

text: Maaliskuussa 2008 Jamesista tuli ensimmäinen tummaihoinen mies, joka esiintyi "Voguen" kansikuvassa. Hän poseerasi Annie Leibovitzin ottamassa kuvassa yhdessä huippumalli Gisele Bündchenin kanssa. Ennen Jamesia lehden kansikuvassa oli esiintynyt vain kaksi miestä: Richard Gere ja George Clooney. Moni arvosteli kansikuvan asettelua julkeaksi: kyseinen kuva oli kuin elokuvasta "King Kong".


title: LeBron James

text: Kesäkuussa 2008 James lahjoitti 20 000 dollaria Barack Obaman tukemiseen. Elokuussa 2008 eräs Jamesin lähipiiriin kuuluva henkilö tiedotti Jamesin harkitsevan vakavasti pelipaikkaa Euroopasta Olympiakosista, jos hänelle tarjottu vuosipalkka ylittäisi 50 miljoonaa dollaria. Hieman myöhemmin James kuitenkin sanoi, että hän saattaisi jatkaa sopimustaan Cleveland Cavaliersin kanssa.


title: LeBron James

text: Lokakuussa 2008 James veti lähes 20 000 henkeä Quicken Loans Arenalle demokraattipuolueen Barack Obaman televisiomainoksen vuoksi. Mainos näytettiin suurella valkokankaalla lavan yllä, jolla Jay Z myöhemmin piti ilmaiskonsertin. Avantgardekitaristi Buckethead kunnioitti Jamesin 24-vuotissyntymäpäivää kahdella uudella laululla: "LeBron" ja "LeBron's Hammer", jotka molemmat julkaistiin myöhemmin albumilla "Slaughterhouse on the Prairie".


title: LeBron James

text: James järisytti koripallomaailmaa televisiomainoksella, jossa hän esiintyi ison joukkion edessä selkä kameraa kohti. Mainoksessa hän kertoi tavoittelevansa ensirakkauttaan. 18. tammikuuta 2009 mainos ilmestyi kokonaisuudessaan. Siinä James ilmoitti halukkuudestaan pelata NFL:ssä Cleveland Brownsin riveissä.


title: LeBron James

text: Helmikuun 2009 GQ-lehden kannessa oli kuva Jamesista.


title: Seppo

text: Seppo on suomalainen miehen etunimi. Nimi on alkujaan muunnos sanasta seppä, ja Kalevalassa Ilmarisesta käytetään säännöllisesti sanaparia "Seppo Ilmarinen". Varsinkin Pohjanmaalla Seppo saatetaan kuitenkin käsittää Sepeteus-nimen muunnokseksi. Suomen ortodoksinen kalenteri yhdistää Sepon Sebastianokseen, johon sillä ei kuitenkaan ole suoranaista yhteyttä. Sepon nimipäivä on 10. kesäkuuta. Seppo tuli Suomessa almanakkaan vuonna 1929, mutta Pietarin suomalaisessa kalenterissa se oli jo vuonna 1909. Seppojen lempinimiä ovat ainakin Sepe, Sedu, Sepi sekä Seppu. Sepoilla on Kotkan ympäristössä toimiva etunimiyhdistys, jonka nimi on Seppojen yhdistys.


title: Seppo

text: Väestörekisterikeskuksen tietojen mukaan Suomessa on 1900-luvun alusta kesäkuuhun 2017 mennessä 47 905 miestä saanut nimekseen Seppo. Heistä yli puolet on syntynyt 1940- ja 1950-luvuilla.


title: Vaasan yliopiston ylioppilaskunta

text: Vaasan Yliopiston Ylioppilaskunta (VYY) on Vaasan yliopiston opiskelijoiden edunvalvontajärjestö. Vaasan yliopiston ylioppilaskuntaan kuuluu yli 4100 opiskelijaa.


title: Vaasan yliopiston ylioppilaskunta

text: Vaasan kauppakorkeakoulun ylioppilaskunta (VKY) nimellä aiemmin kulkenut VYY on perustettu vuonna 1968. Vuonna 1980 ylioppilaskunta nimettiin Vaasan korkeakoulun ylioppilaskunnaksi.Vaasan yliopiston ylioppilaskunta -nimi otettiin käyttöön Vaasan yliopiston nimimuutoksen ja uusien tiedekuntien myötä vuonna 1991.


title: Vaasan yliopiston ylioppilaskunta

text: 1960-luvun lopulla valta oli yliopistolaitoksessa keskittynyt lähinnä professorien käsiin. Suomen Ylioppilaskuntien Liitto (SYL) halusi tähän muutoksen. SYL ottikin Vaasan uuden kauppakorkeakoulun erityiseen suojelukseensa.


title: Vaasan yliopiston ylioppilaskunta

text: Tarkoituksena oli, että uusi ylioppilaskunta tukisi ”mies ja ääni” -periaatetta eli kaikille korkeakouluyhteisöjen jäsenille haluttiin yleinen ja yhtäläinen äänioikeus.


title: Vaasan yliopiston ylioppilaskunta

text: SYL:n aloitteesta Vaasaan perustettiin oma ylioppilaskunta. Vaasan kauppakorkeakoulun ylioppilaskunnan perustava kokous pidettiin 19.9.1968. Kuraattoriksi osakuntamallin mukaisesti valittiin hanketta ajanut Kari Lehtola, joka on tullut tunnetuksi myös Onnettomuustutkintakeskuksen johtajana. Tuohon aikaan hän oli Etelä-Pohjanmaalla suorittamassa auskultointiaan varatuomarin arvoa varten.


title: Vaasan yliopiston ylioppilaskunta

text: Ylioppilaskunnan ensimmäiset vuodet osuivat 60-luvun radikalisoitumisen ajalle. Ajan henkenä oli taistella tasa-arvoisuuden puolesta. Ylioppilaskunnassa alettiin painia myös konkreettisten asioiden parissa. Ylioppilaskunnalla oli oma ruokala sekä ravintola, joka tuottikin VKY:lle hyvät tulot.


title: Vaasan yliopiston ylioppilaskunta

text: Kansainvälinen toiminta alkoi jo 1970-luvulla. Toiminnan aloitti vielä nykyäänkin yliopistolla kansainvälisiä harjoittelupaikkoja välittävä AIESEC.


title: Vaasan yliopiston ylioppilaskunta

text: 1970-luvulla perustettiin myös oma lehti VeeKooYy. Nykyinen Vaasan ylioppilaslehti on sen perillinen.


title: Vaasan yliopiston ylioppilaskunta

text: Ainejärjestöt syntyvät


title: Vaasan yliopiston ylioppilaskunta

text: Ensimmäisen ainejärjestön, Övertäjät ry:n, perustivat kielenkääntäjät. Yhdistyksen toiminta alkoi 1982 ja yhdistys rekisteröitiin 1987.


title: Vaasan yliopiston ylioppilaskunta

text: Kauppatieteilijöillä ei aluksi ollut varsinaista ainejärjestöä vaan heidän asioitaan edustajistossa ajoi lähinnä VaKaPo – Vaasan Kauppakorkeakoulun Porvarit.


title: Vaasan yliopiston ylioppilaskunta

text: Vuonna 1989 myös ei- porvarilliset kauppatieteilijät saivat oman ainejärjestön Warrantti ry:n, jonka ensimmäisenä puheenjohtajana toimi Kari Korkiakoski.


title: Vaasan yliopiston ylioppilaskunta

text: Myös VORU eli Vaasan Opiskelevat Reserviupseerit ry, toimi aktiivisesti 1980-luvulla. Sen vahvaan asemaan vaikuttivat näkyvät ja laajaa luottamusta nauttineet puheenjohtajat Jukka Ylitalo, Petteri Lehti ja Tero Hirvilammi.


title: Vaasan yliopiston ylioppilaskunta

text: Laman iskiessä ja korkeakoulun muuttuessa yliopistoksi VYY:n toiminta oli vahvasti tappiollista ja sitä oli pakko supistaa. Esimerkiksi omasta kesäravintolasta Segelföreningenistä oli luovuttava. Ajan mittaan ylioppilaskunnassa onkin keskitytty tarkemmin ydintoimintaan eli jäsenistön palveluun.


title: Vaasan yliopiston ylioppilaskunta

text: Pienet ylioppilaskunnat päättivät 1990-luvulla yhdistää voimansa. Vaasan ylioppilaskunta aloitti periferiayhteistyötoiminnan Oulun ja Lapin yliopistojen ylioppilaskuntien kanssa. Yhteistyöllä haettiin mm. yhteistä rintamaa SYL:n liittokokouksiin. Vuonna 1995 yhteistyöhön liittyi Kuopion ylioppilaskunta. Vuotta myöhemmin yhteistyöhön liittyivät myös Jyväskylän, Joensuun ja Lappeenrannan ylioppilaskunnat. Uuden yliopistolain myötä niin kutsuttujen periferiaylioppilaskuntien määrä supistuu yhdellä Joensuun ja Kuopion yhdistyessä Itä-Suomen yliopiston ylioppilaskunnaksi.


title: Vaasan yliopiston ylioppilaskunta

text: Historian saatossa yhteistyötä on viritelty myös ulkomaisten, mm. Uumajan yliopiston ylioppilaskunnan kanssa. 1980-luvulla solmittiin suhteita rautaesiripun taakse. Tämä mahdollisti vierailukäynnit ainakin Moskovaan kansainvälisten suhteiden instituuttiin ja Prahaan paikalliseen kauppakorkeakouluun.


title: Vaasan yliopiston ylioppilaskunta

text: Jotkut opiskelijat hankkivat silloisen järjestelmän mukaiset 20 opintoviikkoa "kansainvälisiä opintoja" opiskelemalla Uumajassa suomea. Uudelleen avatut suhteet Uumajan kanssa tosin jäätyivät saman tien uudelleen, kun VYY:n hallituksen vierailu 1997 onnistui kaatamaan paikallisen ylioppilaskunnan hallituksen. Syynä oli Uumajan ylioppilaskunnan hallituksen puheenjohtajan omavaltainen ja vastuuton käytös juomatarjoiluihin liittyen.


title: Vaasan yliopiston ylioppilaskunta

text: Vaasan yliopiston ylioppilaskunnan sääntömääräisiä toimielimiä ovat ylintä päätösvaltaa käyttävä edustajisto sekä operatiivisesta toiminnasta vastaava hallitus. Edustajiston ja hallituksen lisäksi ylioppilaskunnan piirissä toimivat myös hallituksen perustamat valiokunnat ja jaostot.


title: Vaasan yliopiston ylioppilaskunta

text: Ylioppilaskunnan korkein päättävä elin on 30-jäseninen edustajisto. Se valitaan kahden vuoden välein parittomina vuosina yleisillä ja suhteellisilla vaaleilla, joissa äänioikeutettuja ovat kaikki ylioppilaskunnan jäsenet. Edustajisto mm. valitsee ylioppilaskunnan hallituksen, pääsihteerin ja puheenjohtajiston sekä päättää strategisista linjauksista kuten jäsenmaksun suuruudesta ja toimintasuunnitelmasta.


title: Vaasan yliopiston ylioppilaskunta

text: Hallitus käyttää ylioppilaskunnan yleistä hallinto- ja toimeenpanovaltaa ja vastaa ylioppilaskunnan käytännön toiminnasta yhdessä pääsihteerin johtaman sihteeristön kanssa. Hallituksen jäsenet toimivat sekä edunvalvontaan, kulttuuriin ja vapaa-aikaan että yrityssuhteisiin liittyvien tehtävien parissa. Hallituksen tarkoituksena on varmistaa, että jokainen yliopiston opiskelija voisi edistää opintojaan joustavasti ja omaan tahtiin sekä pitää huolta itsestään myös vapaa-ajalla. Hallitus myös valitsee työntekijät.


title: Vaasan yliopiston ylioppilaskunta

text:
1990-luvulta lähtien eri alojen ainejärjestöt ovat ottaneet aktiivisemman roolin edustamiensa opiskelijoiden vapaa-ajanvieton järjestäjinä ja edunvalvojina. Ainejärjestöt järjestävät muun muassa bileitä, kursseja, kulttuuri- ja urheilutapahtumia sekä Vaasassa perinteisesti erittäin suosittuja sitsejä. Nykyään ylioppilaskunnan piirissä toimii kuusi ainejärjestöä:
Vaasan ylioppilaskunnan ylioppilastalo päätettiin rakentaa vuonna 2007 yhdessä Palosaaren Yrityskeskus Oy:n kanssa. Ylioppilastalo-hankkeen perustamisesta ja talon rahoittamisesta päätettiin 1980-luvun puolivälissä, jolloin Ylioppilaskunnan edustajisto päätti korottaa ylioppilaskunnan jäsenmaksua, ja rahastoida korotuksen tuomat varat ylioppilastalorahastoon. Vaasan ylioppilastalon, Domus Bothnican peruskivi muurattiin 19.11.2007 ja harjakaisia vietettiin 18.4.2008. Ylioppilastalo vihittiin virallisesti käyttöön 24.9.2008.


title: Muinaispreussin kieli

text: Muinaispreussin kieli (tai vain preussin kieli) on 1600-luvulla kuollut balttilainen kieli, jota puhuivat Itämeren kaakkoisrannikolla eläneet muinaispreussilaiset. Sen lähimpiä sukukieliä ovat nykyisin latvia ja liettua. Uskonpuhdistuksen aikoihin muinaispreussinkielisille alueille turvaan hakeutuneiden pakolaisten vaikutuksen sekä saksan kielen leviämisen myötä muinaispreussia puhuneet omaksuivat vähitellen muita kieliä, ja 1700-luvun loppuun mennessä muinaispreussin kieli kuoli. Vanhin painettu muinaispreussinkielinen kirja on Martti Lutherin pienemmän katekismuksen käännös vuodelta 1545. Preussi on säilynyt aluenimenä käytössä kielen katoamisen jälkeenkin, ja preussilaisten nujertajat alkoivat käyttää preussilainen-nimitystä itsestään.


title: Muinaispreussin kieli

text: Muinaispreussi kuului länsibalttilaisiin kieliin, toisin kuin nykypäivään säilyneet muut balttialaiset kielet, jotka kuuluvat itäbalttilaisiin kieliin. Muinaispreussissa oli enemmän muinaisen balttilaisen kantakielen muotoja kuin itäbalttilaisissa kielissä. Kieltä on hiljattain ruvettu elvyttämään ja sillä on noin 50 aktiivista käyttäjää. Nykyisin yleisimmin käytettävä muinaispreussi perustuu samlandialaiseen murteeseen, mutta muitakin versioita on kehitetty.


title: Eero Vaara

text: Eero Tapio Vaara (s. 5. joulukuuta 1968 Ruokolahti) on suomalainen kansainvälisesti arvostettu liiketaloustieteilijä. Hän on kauppatieteiden tohtori ja hänellä on professuuri Svenska Handelshögskolanissa Helsingissä sekä virka Ranskassa École de Management de Lyonissa. Hän on perehtynyt yrityskauppoihin sekä organisaatioiden kehittämiseen.


title: Mikko Ilonen

text: Mikko Antero Ilonen (s. 18. joulukuuta 1979 Lahti) on suomalainen golfammattilainen. Ilonen on kansainvälisillä voitoilla ja ansiotuloilla mitattuna menestyksekkäin suomalainen miesgolfari. Hän on ainoana suomalaisena voittanut Brittien amatöörimestaruuden vuonna 2000 sekä ammattilaisena voittanut viidesti European Tourilla (ET).


title: Mikko Ilonen

text: Ilonen siirtyi ammattilaiseksi vuonna 2001. Hän on pelannut ET:llä vuodesta 2001 lähtien, lukuun ottamatta kautta 2006 jolloin hänellä ei ollut suoraa pelioikeutta ET:lle. Kauden 2006 kevään Ilonen pelasi Challenge Tourilla mutta palasi kesällä 2006 ET:lle hyvien peliesitystensä myötä. Ilosella on tilillään eräs European Tourin ennätys, 4 Eagle-tulosta yhden kierroksen aikana (Canarias Open de España 2003, kierros 2).


title: Mikko Ilonen

text: 18. helmikuuta 2007 Ilonen saavutti ensimmäisenä suomalaisena miehenä ET:in osakilpailuvoiton Indonesian Jakartassa pelatussa Enjoy Jakarta Astro Indonesia Openissa. Voiton myötä hän varmisti pelioikeuden ET:lle vuoden 2009 loppuun asti. 19. elokuuta 2007 Ilonen voitti Euroopan kiertueeseen kuuluvan Scandinavian Masters -turnauksen Tukholmassa. Voittonsa myötä hän nousi 20. elokuuta julkistetulla maailmanrankingilla sadan parhaan joukkoon sijalle 71. Ilosen sijoittuminen 3. syyskuuta 2007 julkaistulla maailmanlistalla 68. sijalle varmisti Suomelle ensimmäistä kertaa suoran paikan golfin maailmancupiin.


title: Mikko Ilonen

text: Ilonen on pelannut useita kertoja golfin major-turnauksissa. Vuosina 2001, 2002 ja 2006 hän pääsi mukaan The Open Championship -turnaukseen jossa vuonna 2001 tuloksena oli jaettu 9. sija ja vuonna 2006 jaettu 16. sija. Ilonen on tämän lisäksi pelannut vuonna 2001 Augustassa järjestettävässä Masters-turnauksessa ja vuoden 2010 U.S. Openissa. Molemmissa oli tuloksena karsiutuminen kahdelta viimeiseltä kierrokselta.


title: Mikko Ilonen

text: Elokuussa 2014 Ilonen saavutti parhaan major-sijoituksensa ollessaan jaetulla seitsemännellä sijalla Yhdysvaltain PGA Championship-turnauksessa. Turnauksen jälkeen hänen sijoitus maailmanlistalla oli 46.


title: Mikko Ilonen

text:
Lokakuussa 2014 Ilonen voitti Euroopan kiertueen reikäpelimestaruuden (Volvo World Match Play Championship) saaden uransa suurimman palkintosumman 650 000 euroa ja nousten maailmanlistalla sijalle 37., joka on suomalaispelaajan kaikkien aikojen korkein sijoitus maailmanlistalla. Samalla Ilonen varmisti paikkansa vuoden 2015 US Masters -turnauksessa.
Ilonen selvisi myös Rio de Janeiron olympialaisiin 2016.Vuoden 2007 verotietojen mukaan Ilonen oli Suomen eniten ansainnut urheilija. Hänen tulonsa olivat tuolloin 797 511,75 euroa.


title: Mikko Ilonen

text: Vuosina 2001–2012 Ilonen ansaitsi European Tourilla 3,284 miljoonaa euroa.


title: Ford Model T

text: Ford Model T eli T-Ford on Fordin vuonna 1908 lanseeraama automalli, jota yleisesti pidetään yhtenä varhaisen autotekniikan merkittävimmistä autoista ja autojen teollisen valmistuksen uranuurtajana. T-mallia valmistettiin vuoteen 1927 saakka. Ensimmäinen auto valmistui 1. lokakuuta 1908 Detroitissa.


title: Ford Model T

text: T-Ford oli ensimmäinen nelipaikkainen, 4-sylinterinen auto alle 1 000 dollarin hintaluokassa. Auton moottorin edistyksellisyys näkyi esimerkiksi auton valmistuksen aloittamisen aikaan harvinaisessa irrotettavissa olevasta sylinterinkannesta.


title: Ford Model T

text: Autossa oli sama 2-vaihteinen planeettapyörästö kuin aikaisemmissakin Fordeissa. Vastaava vaihteisto oli useissa amerikkalaisissa autoissa, koska amerikkalaiset eivät pitäneet vaihtamisesta, joka oli sekä hankalaa että äänekästä, kun rattaiden hampaat rahisivat vastakkain vaihdelaatikossa. Planeettavaihteisto oli helppokäyttöinen, koska siinä ei ollut toistensa lomaan hakeutuvia hammasrattaita, vaan kolme hihnaa, jotka kytkivät pyöriviä rumpuja toisiinsa tarpeen mukaan.


title: Ford Model T

text: T-Fordin ajaminen oli erilaista kuin nykyautojen. Ajajalla oli kolme poljinta, joista kahdella ohjattiin vaihteita ja kolmas oli moottorijarru. Sen lisäksi oli kaksi vipua, käsijarru ja kaasu. Auto käynnistettiin veivillä.


title: Ford Model T

text: Yksinkertaisessa alustassa oli edessä ja takana poikittainen lehtijousi. Sen kestävyyteen suhtauduttiin epäilevästi, mutta se olikin tehty vankaksi kestämään kaikenlaisessa ajossa. T-Ford itse asiassa meni lähes minne vain.


title: Ford Model T

text: 4-sylinterinen sylinteriryhmä oli yhtä kappaletta, sillä niin sylinterit kuin jäähdytyskanavatkin syntyivät yhdellä valulla. Moottorin iskutilavuus oli 2,9 litraa ja se antoi 20 hevosvoimaa. Tällä moottorilla Ford saavutti 70 km/h:n huippunopeuden. Kulutus oli ajotavasta riippuen 13–21 mailia gallonalla (keskimäärin n. 11,4–19 l/100 km). Jarrut olivat takapyörissä. T-malli painoi noin 540 kilogramaa. Auton poltoainetankin tilavuus oli noin 38 litraa.


title: Ford Model T

text: T-mallin suunnittelijoita olivat Henry Fordin lisäksi Childe Harold Wills (1878–1940) ja kaksi unkarilaista siirtolaista: József Galamb ja Jenő Farkas. Harry Love, C. J. Smith, Gus Degner ja Peter E. Martin olivat myös suunnittelutiimin jäseniä. T-malli oli Fordin yhdeksäs tuotantomalli. Childe Harold Wills oli Henry Fordin pääsuunnittelija, jonka kanssa hän oli aloittanut yhteistyön jo 1899. Ennen T-mallia Ford ja Wills olivat tehneet yhdessä yhdeksän eri mallia, joista osa jäi vain prototyypiksi.


title: Ford Model T

text: Ensimmäinen T-mallin auto valmistui Piquettin tehtaalla Detroitissa 27. syyskuuta 1908. Piquettin tehdas ei kyennyt vastaamaan kysyntään ja vain 11 autoa valmistui ensimmäisen täyden tuotantokuukauden aikana. Tämä johtui siitä, että alussa autoja valmistettiin perinteisesti käsityönä. Vuonna 1910 lähes 12 000 valmistetun auton jälkeen tuotanto siirtyi uudelle Highland Parkin tehtaalle Michiganiin. Kymmenen miljoonan auton valmistusmäärä ylittyi vuonna 1924. Tuolloin yhdeksän autoa kymmenestä autosta maailmassa oli T-mallia. T-mallia valmistettiin 19 vuodessa (1908–1927) yhteensä 15 007 034 kappaletta. Vasta Volkswagen Kupla ylitti T-mallin valmistusmäärässä 45 vuoden kuluttua. T-malli oli niin tunnettu että Fordin ei tarvinnut käyttää sen mainontaan rahaa vuosina 1917–1923.


title: Ford Model T

text: Henry Fordin mukaan T-Ford ”oli valittavissa minkä tahansa värisenä kunhan se vain oli musta”. Ensimmäisissä autoissa oli useita eri värivaihtoehtoja, muun muassa punainen. Ford rajoitti värivaihtoehdot mustaan vasta vuonna 1914 kun valmistuksessa siirryttiin liukuhihnalle. Musta oli ainoa väri joka kuivui riittävän nopeasti valmistuslinjalla. Liukuhihnan idean esitteli Henry Fordille William C. Klann, joka sai idean siihen seuratessaan chicagolaisen teurastamon eläinten teurastamista. Liikkuvan tuotantolinjan idean kehittivät Fordin Piquetten tehtaan työntekijät. Ensimmäisen liikkuvalta tuotantolinjalta valmistetun auton ajoi valmistuslinjalta ulos median ja Henry Fordin edessä William Klann. Fordin valmistuslinja ei ollut ensimmäinen autotehdas, joka hyödynsi liukuhihnaa eli nykytermein kokoonpanolinjaa, sillä Oldsmobile oli ehtinyt ensin, mutta Fordin tehdas oli tehokkain ja tunnetuin sen hyödyntäjä. Ennen liukuhihnatuotannon alkua auton valmistus kesti 12,5 tuntia. Vuonna 1914 kun Ford valmisti enemmän autoja kuin muut valmistajat yhteensä lempinimellä ”Tin Lizzie” tunnetun T-mallin valmistus vei aikaa liukuhihnalla vain 93 minuuttia. Autoja valmistui liukuhihnalta kolmen minuutin välein. Tuotanto oli kasvanut kahdeksankertaiseksi työvoiman samalla vähentyessä.


title: Ford Model T

text: T-malli mullisti autoteollisuuden menestyksekkäällä liukuhihnatuotannollaan ja se oli ensimmäinen auto, jota oli rakennettu yli miljoona kappaletta. T-malli oli myös ensimmäinen radiolla varustettu auto. Malli esiintyi lisäksi useissa mykkäelokuvien kauden komediaelokuvissa. Vuonna 1999 pidetyssä kansainvälisessä mielipidekyselyssä T-malli valittiin 1900-luvun merkittävimmäksi autoksi (katso myös "Vuosisadan auto").


title: Ford Model T

text: Joukkotuotanto laski T-mallin hintoja. Ensimmäisten T-mallin autojen hinta oli 850 dollaria (alin hinta kaksiovisella roadsterilla 825 dollaria). Vuoteen 1917 mennessä hinta oli laskenut 345 dollariin. 1920-luvulle tultaessa halvin malli oli 300 dollaria (halvimmillaan 260 dollaria ilman mitään ekstraa). Vuonna 1914 Henry Ford kaksinkertaisti työntekijöidensä palkan ennenkuulumattomaan viiteen dollariin kahdeksalta tunnilta. Henry Ford halusi työntekijöillään olevan varaa ostaa valmistamansa auto. Vuonna 1914 T-mallin työntekijä kykeni ostamaan T-mallin neljän kuukauden palkalla.


title: Ford Model T

text: T-malli oli yksinkertainen rakenteeltaan ja tekniikaltaan luotettava. Mallia markkinoitiin keskiluokalle. T-mallia myytiin ja valmistettiin kaikilla mantereilla Antarktista lukuun ottamatta. Auto oli myös helppo korjata ja huoltaa ja se sopi aikakauden huonoille teille. Auton osia voitiin hankkia eri puolilta maailmaa ja ne myös sopivat autoon. Ford väitti keksineensä sanat ”palvelu” ja ”massatuotanto”. T-malli oli alun perin suunniteltu bioetanolia (maanviljelijöiden viljasta valmistamaa alkoholia) tai etanolia käyttäväksi, mutta öljyn hinnan halpeneminen ja Yhdysvaltain kieltolaki merkitsi sitä, että suurin osa autoista käytti öljystä valmistettua bensiiniä.


title: Ford Model T

text: Ensimmäisen maailmansodan aikana ympärysvallat käyttivät T-mallia taistelukentillä. Noin 5 745 T-mallin sotilasambulanssiversiota valmistettiin, joista suurin osa lähetettiin Eurooppaan. Ernest Hemingway ja Walt Disney ajoivat T-mallin sotilasambulanssia.


title: Ford Model T

text: Henry Ford uskoi, että T-malli täyttäisi ”yleismaailmallisena” autona (engl. ”"The Universal Car"”) kaikki asiakkaan tarpeet, joten mallia ei juuri kehitetty vuosien aikana. Kilpailijat tarjosivat tehokaampia, tyylikkäämpiä ja mukavampia autoja jonka vuoksi Fordin markkinaosuus laski.


title: Ford Model T

text: Viimeinen T-Ford valmistui 26. toukokuuta 1927. T-mallin seuraajan A-mallin valmistui alkoi lokakuussa 1927. T-mallin moottoreita valmistettiin vielä 4. elokuuta 1941 saakka. Moottoreita käytettiin muun muassa kilpa-autoissa.


title: Ford Model T

text: T-Ford oli toteuttanut Henry Fordin unelman edullisesta autosta massoille ja samalla se käynnisti suuren ihmisten elintapojen ja yhteiskuntarakenteen muutoksen.


title: Ford Model T

text: Vuonna 1911 saivat Yhdysvalloissa siirtolaisina olleet veljekset Aleksander, Fritiof ja Tor Nyberg Fordin edustuksen Suomeen Fordin Pariisissa toimineelta edustajalta. Seuraavana vuonna veljekset aloittivat myyntitoimintansa Helsingissä ja heidän ensimmäinen myyntieränsä käsitti kolme T-Fordia. Ennen ensimmäisen maailmansodan syttymistä T-Fordeja ehdittiin myydä eri puolilla maata toimineiden kahdeksan Ford-jälleenmyyjän kautta noin sata kappaletta.


title: Ford Model T

text: Fordin myyntiverkoston jälleenrakennus sodan jälkeen alkoi vuonna 1919, jolloin Kööpenhaminaan perustettiin Fordin kokoonpanotehdas Skandinavian maita varten, ja Ford Motor Companyn agentit alkoivat etsiä Suomesta jälleenmyyjiä. Vuonna 1921 Ford Motor Company solmi edustussopimuksen Korpivaara & Halla Oy:n kanssa, mutta sopimus purkautui jo vuonna 1924 osapuolten erimielisyyksien vuoksi. Tämän jälkeen Ford Motor Company vuokrasi Helsingin Hernesaaresta tehdas- ja konttoritilat, joihin suunniteltiin myös kokoonpanotehdasta. Vuonna 1923 eri puolilla Suomea toimi jo 21 Fordin jälleenmyyjää. Vuonna 1921 Ford T -henkilöautoja myytiin Suomessa 19 kappaletta, vuonna 1922 myyntimäärä oli 117 autoa ja vuonna 1923 jo yli 1 000 autoa. Vuonna 1926 perustettiin pääyhtiön alainen tytäryhtiö Ford Motor Company of Finland Oy, joka oli ensimmäinen Suomeen perustettu autotehtaan tytäryhtiö. Vuoteen 1927 mennessä Suomeen tuotiin T-Fordeja kaikkiaan runsaat 7 000 kappaletta.


title: Ford Model T

text: T-Ford näytteli merkittävää osaa myös Suomen autoistumisen alkuvaiheissa. Mallin parhaina myyntivuosina 1920-luvun ensimmäisellä puoliskolla kuljetusyrittäjyys – siinä mielessä kuin se nykyisin ymmärretään – otti Suomessa ensiaskeliaan, ja jotkut ammattiautoilijoiksi ryhtyneet suorittivat myös henkilökuljetuksia. Tällöin alun perin tavarankuljetuksiin tarkoitetuille T-Fordin alustoille rakennettiin alkeellisia linja-auton koreja, joissa istuimina olivat auton pituussuuntaan asennetut penkit. Pienen moottoritehonsa ja eräiden muidenkin seikkojen vuoksi T-Ford ei soveltunut erityisen hyvin linja-autoksi. Vuonna 1926 voimaan tullut autoasetus, jossa määriteltiin tarkat linja-autoja koskevat tekniset vaatimukset, käytännössä lopetti T-Fordin käytön linja-autona. Siirtymäaikaa tällaisten autojen poistamiseen liikenteestä annettiin vuoteen 1928 saakka.


title: Keski-Pohjanmaan Kamariorkesteri

text: Keski-Pohjanmaan Kamariorkesteri () on Kokkolassa kotiansa pitävä 20 soittajan kamariorkesteri. Orkesterin taiteellinen johtaja on Sakari Oramo. Isommissa sinfoniakokoonpanoissa lähiseudun ammattimuusikoilla vahvistettuna orkesteri käyttää nimeä "Kokkolan Orkesteri".


title: Keski-Pohjanmaan Kamariorkesteri

text: Keski-Pohjanmaan Kamariorkesteri esiintyy säännöllisesti koti- ja ulkomaisilla musiikkijuhlilla. Ulkomaankiertueita on tehty Euroopan maihin, Japaniin ja New Yorkiin. Orkesterin ohjelmisto kattaa aikakaudet barokista nykyaikaan. Erityisesti aikamme suomalaisen musiikin lähettiläänä orkesteri on tehnyt tärkeää työtä. Monikymmenvuotinen yhteistyö orkesterin nimikkosäveltäjän Pehr Henrik Nordgrenin (1944–2008) kanssa oli poikkeuksellisen hedelmällistä. Yhteydet pohjoismaisiin ja Baltian maiden nykysäveltäjiin ovat olleet tiiviit. Orkesteri on kantaesittänyt lähes 150 teosta, joista suuri osa on omia tilauksia. Orkesterin levytuotanto kattaa yli 60 levytystä.


title: Keski-Pohjanmaan Kamariorkesteri

text: Syksyllä 2018 orkesteri aloittaa konserttisarjan, jossa esitetään kaikki Beethovenin yhdeksän sinfoniaa. Konserttisarja päättyy 2020, jolloin Kokkola täyttää 400 vuotta ja on kulunut 250 vuotta Beethovenin syntymästä. Sarjan päätökseksi esitettävässä yhdeksännessä sinfoniassa on mukana Tapiola Sinfonietta. Kapellimestareina toimivat Sakari Oramo, Klaus Mäkelä, John Storgårds ja Juha Kangas.


title: Keski-Pohjanmaan Kamariorkesteri

text: Keski-Pohjanmaan Kamariorkesteri sai alkunsa Juha Kankaan vuonna 1972 perustamasta Keski-Pohjanmaan musiikkiopiston oppilasorkesterista. Soittajisto kehittyi ja heräsi ajatus ammattimaisesta ja organisoidusta orkesterista. Vuonna 1989 kamariorkesterista tuli ammattiorkesteri.


title: Keski-Pohjanmaan Kamariorkesteri

text: Juha Kangas johti orkesteria vuoden 2008 loppuun saakka ja toimi vuosina 2009–2013 yhtenä orkesterin neljästä kapellimestarista, joista muut olivat Sakari Oramo, Tuomas Hannikainen ja Johannes Gustavsson. Syksyllä 2013 orkesterin taiteellisena johtajana aloitti Sakari Oramo. Konserttimestarina toimii Reijo Tunkkari.


title: Keski-Pohjanmaan Kamariorkesteri

text: Juha Kangas on orkesterin kunniakapellimestari.


title: Keski-Pohjanmaan Kamariorkesteri

text: Keski-Pohjanmaan Kamariorkesterille myönnettiin vuonna 1993 Pohjoismaiden neuvoston musiikkipalkinto. Vuonna 1995 orkesteri ja kapellimestari Juha Kangas vastaanottivat Teoston Luomus-palkinnon ja vuonna 1998 Suomen Säveltäjät ry:n Madetoja-palkinnon sekä Yleisradion Vuoden levy 1998 -palkinnon. Vuonna 1999 orkesteri sai Suomen Ääni- ja kuvatallennetuottajien Janne-palkinnon ja tammikuussa 2004 orkesterin ja Tampere Filharmonian yhteinen Vasks-levy sai kansainvälisen Cannes Classical Vuoden levy -palkinnon.


title: San Marinon jalkapallomaajoukkue

text: San Marinon jalkapallomaajoukkue edustaa San Marinoa jalkapallon miesten kansainvälisissä maajoukkuekilpailuissa. Sitä hallinnoi San Marinon jalkapalloliitto.


title: San Marinon jalkapallomaajoukkue

text: 33 000 asukkaan San Marino on FIFA Rankingin mukaan huonoin miesten maajoukkue (20.12.2018). Historiansa aikana miesten maajoukkue on saavuttanut ainoastaan yhden voiton, vuonna 2004 ystävyysottelussa toista Euroopan kääpiovaltion joukkuetta, Liechtensteinia vastaan Andy Selvan viidennen minuutin maalilla.


title: San Marinon jalkapallomaajoukkue

text: Heikosta menestyksestään huolimatta joukkue pitää yhä hallussaan nopeimmin syntyneen MM-karsintojen maalin ennätystä. MM-karsintaottelussa Englannin maajoukkuetta vastaan vuonna 1993 Davide Gualtieri teki maalin vain kahdeksan sekunnin pelin jälkeen.


title: Hjalmar J. Procopé

text: Hjalmar Johan Fredrik Procopé (8. elokuuta 1889 Tukholma – 8. maaliskuuta 1954 Helsinki) oli suomalainen poliitikko ja diplomaatti. Procopé toimi RKP:n kansanedustajana 1919–1922 ja 1924–1926. Hän oli Suomen ulkoasiainministerinä vuosina 1924–1925 ja 1927–1931 sekä kauppa- ja teollisuusministerinä 1920–1921 ja 1924.


title: Hjalmar J. Procopé

text: Hjalmar J. Procopén vanhemmat olivat kenraalimajuri Carl Albert Fredrik Procopé ja Elin Hedvig Vendla von Törne. Runoilija Hjalmar Procopé oli hänen serkkunsa.


title: Hjalmar J. Procopé

text: Naimisissa Procopé oli neljästi. Ensimmäisen kerran hän meni naimisiin Mary Ekin kanssa 1916 ja he erosivat 1926. Toisen kerran Procopé oli naimisissa Anna Margaretha Norrménin kanssa vuosina 1927–1939. Eron jälkeen hän nai vuonna 1940 Margaret Katherine Mary Shaw'n. Pari erosi 1949 ja Procopé meni naimisiin samana vuonna Brita Leila von Heidenstamin kanssa. Procopén vuonna 1918 syntynyt poika Victor Procopé toimi urallaan isänsä tavoin RKP:n kansanedustajana. Hänen äitinsä oli Procopén ensimmäinen puoliso Mary Ek.


title: Hjalmar J. Procopé

text: Ylioppilaaksi Procopé pääsi vuonna 1907. Hän opiskeli lakia suorittaen oikeustutkinnon 1913 ja ylemmän hallintotutkinnon 1914. Varatuomarin arvon hän sai vuonna 1916. Procopé työskenteli asianajajana Helsingissä vuosina 1915–1922.


title: Hjalmar J. Procopé

text: Procopé toimi keväällä 1918 lähetystösihteerinä Berliinissä eroten vuoden 1918 lopussa, jolloin Saksa oli hävinnyt ensimmäisen maailmansodan ja Suomi pyrki suhteisiin Ranskan ja Britannian kanssa, ulkoasiaintoimituskunnan palveluksesta.


title: Hjalmar J. Procopé

text: Ruotsalaisen kansanpuolueen kansanedustajana Procopé oli vuosina 1919–1922 ja 1924–1926. Hän luopui edustajanpaikastaan 9. maaliskuuta 1926 palattuaan takaisin ulkoministeriöön Suomen Varsovan lähettilään tehtävään. Suomeen Procopé palasi joulukuussa 1927 tultuaan valituksi ulkoasiainministeriksi. Hän toimi tehtävässä maaliskuuhun 1931 saakka. Ministerin tehtävien jälkeen Procopé toimi Suomen Paperitehtaitten yhdistyksen toimitusjohtajana vuodet 1931–1939.


title: Hjalmar J. Procopé

text: Sotavuodet 1939–1944 Procopé toimi Suomen Washingtonin lähettiläänä. Kauko Rumpusen, Suomen Kansallisarkiston tutkijan, mukaan Franklin Roosevelt varoitti Procopéta 28. elokuuta 1939 Natsi-Saksan ja Neuvostoliiton tekemästä Molotov-Ribbentrop-sopimuksesta ja sen sisällöstä. Saman tutkijan mukaan Procopé oli saanut tiedon sopimuksesta jo aiemmin muista lähteistä ja lähetti ensimmäisen asiaa koskeneen sähkeen Suomeen jo sopimuksen allekirjoituspäivänä 23. elokuuta 1939.


title: Hjalmar J. Procopé

text: Rooseveltin varoitus saapui Suomeen virallisesti kuitenkin vasta kuukauden päästä Rooseveltin ja Procopén tapaamisesta, osana rutiiniraporttia, eikä sitä otettu täysin vakavasti, osittain sen takia, että Roosevelt ei paljastanut vihjeen alkuperäistä lähdettä, Joachim von Ribbentropin alaista, tapaamisessa.


title: Hjalmar J. Procopé

text: Talvisodan aikana Procopé tuli tunnetuksi amerikkalaisen median tehokkaana hyödyntäjänä: se, että Suomi oli maksanut ensimmäisen maailmansodan aikaisen sotavelkansa Yhdysvalloille ja se, että Suomen valtio maksoi sotaa käyvänä maana lainojensa lyhennyksiä suunnitelmien (noin kolme kuukautta kestäneen sodan aikana maksuosuuksia tosin ei monta langennut) mukaan, pääsivät lehtien palstoille ja keräsivät yhdysvaltalaisten lukijoiden sympatioita. Poliittisen tilanteen muuttuessa loppukesästä 1944 – Suomen ja Kolmannen valtakunnan teiden erotessa – Hjalmar Procopé joutui disponibiliteettiin eroten ulkoministeriön palveluksesta marraskuussa 1945.


title: Hjalmar J. Procopé

text: Sotasyyllisyysoikeudenkäynnissä vuosina 1945–1946 Procopé toimi presidentti Risto Rytin puolustusasianajajana ja samalla kaikkien syytettyjen puolustuksen johtajana. Procopén nimi tuli esille syksyllä 2005 Rytin päiväkirjojen tullessa uudestaan julkisuuteen. Hän oli siirtänyt ne Hoover-instituuttiin Yhdysvaltoihin 1940-luvulla.


title: Hjalmar J. Procopé

text: Kesästä 1945 lähtien Procopé asui Tukholmassa. Hänen työskenteli Mannerheim-eläkerran kirjoittajana tunnetun Stig Jägerskiöldin asianajotomistossa. Kun Procopén passin määräaika umpeutui kesäkuussa 1946, hänelle ei myönnetty enää uutta passia "korkeampien tahojen määräyksestä", mikä käytännössä tarkoitti Suomen silloisen vasemmistovoittoisen valtiovallan suhtautuvan kriittisesti hänen toimintaansa, erityisesti presidentti Rytin puolustusasianajajana. Hän sai kuitenkin syyskuussa 1946 ruotsalaisen muukalaispassin. Tällä passilla hän saattoi matkustaa mm. Ranskaan Pariisin rauhankonferenssiin ajaakseen Suomen asiaa.


title: Hjalmar J. Procopé

text: Viimeisinä elinvuosinaan Hjalmar Procopé osallistui toimintaan, joka suuntautui kommunismia vastaan. Hän pyrki avustamaan toisia maanpakolaisia, asekätkennän takia vainottuja sotilaita, saamaan matkaliput Yhdysvaltoihin. Hän oli järjestämässä rahoitusta eversti Marttisen joukolle.


title: Hjalmar J. Procopé

text: Viimeisinä elinvuosinaan Procopé vietti maanpakolaisen elämää Tukholmassa ja New Yorkissa. Kesällä 1948 tapahtunut käänne Suomen poliittisessa elämässä vaikutti Procopélle siten, että uusi pääministeri K.-A. Fagerholm huolehti henkilökohtaisesti Procopélle Suomen passin.


title: Hjalmar J. Procopé

text: Hänelle oli myönnetty ulkoministerikausiensa jälkeen vuonna 1931 erikoislähettilään ja täysivaltaisen ministerin arvonimi. Procopé vihittiin Rochesterin yliopiston lakitieteen kunniatohtoriksi vuonna 1940.


title: Hjalmar J. Procopé

text: Procopé julkaisi 1920- ja 1930-luvulla suomeksi, ruotsiksi ja ranskaksi teoksia Suomen kansainvälispoliittisesta asemasta ja kauppapolitiikasta sekä vuonna 1946 sotasyyllisyysoikeudenkäyntiä käsitelleen teoksen "Fällande dom som friar", jota ei koskaan julkaistu suomeksi.


title: Hjalmar J. Procopé

text: Hjalmar Procopé kuoli 1954 olleessaan käymässä Suomessa voidakseen äänestää eduskuntavaaleissa.


title: Attribuutti (lauseenjäsen)

text: Vanhan formalistisen käsityksen mukaan attribuutti on lauseenjäsen, jonka tehtävä on toimia substantiivin välittömänä määritteenä. Attribuutti tarkentaa, millainen substantiivi on tai mitä ominaisuuksia siihen liittyy. Attribuutit voidaan jakaa adjektiiviattribuutteihin, appositioattribuutteihin ja attributiiveihin.


title: Attribuutti (lauseenjäsen)

text: Iso suomen kielioppi ei nimeä enää lauseenjäsentä nimeltä attribuutti, vaan substantiivin täydennykset ja määritteet lasketaan kuuluviksi substantiivi- eli nominaalilausekkeeseen (NP = "nominal phrase").


title: Attribuutti (lauseenjäsen)

text: Adjektiiviattribuutti on nimensä mukaisesti adjektiivi tai adjektiivisesti käytetty sana, jonka sija tai luku on yleensä sama kuin pääsanalla. Esimerkkeinä voidaan mainita seuraavia ilmauksia, joissa adjektiiviattribuutti lihavoituna:Appositioattribuutti on substantiivi tai substantiivinen pronomini, joka on pääsanansa yhteydessä taipumattomana tai sen kanssa samassa sijassa ja luvussa. Näitä ovat esimerkiksi nimen yhteydessä käytetyt arvonimet. Esimerkkejä:Genetiiviattribuutti on substantiivi tai substantiivinen sana, joka ei ole nominatiivissa eikä kongruoi pääsanansa kanssa.Esimerkkejä:


title: Louis Aragon

text: Louis Aragon (3. lokakuuta 1897 – 24. joulukuuta 1982) oli ranskalainen historioitsija, runoilija ja kirjailija.


title: Louis Aragon

text: Aragon oli mukana dada-liikkeessä vuosina 1919–1924, ja hänestä tuli yksi kirjallisuuden surrealismin perustajia yhdessä André Bretonin ja Philippe Soupaultin kanssa. Monien muiden surrealistien tavoin Aragonkin liittyi kommunistiseen puolueeseen ja kirjoitti poliittissävyisiä runoja koko uransa ajan. Hän kuitenkin myös arvosteli Neuvostoliittoa, varsinkin 1950-luvulla.


title: Boonie

text: Booniella tarkoitetaan yleensä mustaa, oliivinvihreää tai maastokuvioista lierihattua. Boonie kehitettiin toisen maailmansodan jälkeen sotilaskäyttöön. Sitä käytettiin ensimmäisen kerran Yhdysvaltojen erikoisjoukoilla Vietnamin sodassa ja siitä lähtien monet maat ovat omaksuneet boonien käytön armeijoilleen. Boonien tarkoituksena oli korvata joissain tilanteissa kömpelö ja painava kypärä. Se myös helpotti maastoutumista tiheässä viidakossa, jossa pyöreä kypärä oli helppo havaita. Eri maissa hatulle on eri nimityksiä, esimerkiksi australiassa lierihattuja kutsutaan ns. bush hateiksi eli "puskahatuiksi".


title: Boonie

text: Boonien kangas on yleensä puuvillaa, mutta siihen on ommeltu nylonsäikeitä ruudukon muotoon. Tätä kangasta kutsutaan yleisnimellä Rip-Stop-kankaaksi.


title: Hjalmar Procopé

text: Hjalmar Procopé voi tarkoittaa seuraavia henkilöitä:


title: Puolustusmekanismi

text: Puolustus- eli defenssimekanismit () ovat osa psyykkistä itsesäätelyä. Eri defenssimekanismien avulla ihminen säätelee omaa mielentilaansa ja käyttäytymistään ylläpitääkseen psyykkistä tasapainoaan. Käsite on lähtöisin psykoanalyyttisesta teoriasta, mutta se on eri muodoissa levinnyt myös uudempiin psykologian teorioihin (esimerkiksi "terror management", "emotion regulation", "coping").


title: Puolustusmekanismi

text: Psykoanalyysin perustaja Sigmund Freud esitteli ensimmäisenä psyykkisenä puolustuskeinona torjunnan jo vuonna 1893, ja vuonna 1926 kirjassaan "Esto, oire ja ahdistus" hän esitti, että puolustautumisprosessi on yläkäsite, jonka alaisuuteen kuuluvat muiden muassa torjunta, projektio ja tapahtumattomaksi tekeminen. — Freudin tytär Anna Freud kehitti merkittävästi puolustusmekanismin käsitettä kirjassaan "Minän suojautumiskeinot" (1936).


title: Puolustusmekanismi

text: Usein puolustuskeinojen käyttäminen tapahtuu tiedostamatta, henkilön pyrkiessä sopeutumaan muuttuviin tilanteisiin. Anna Freudin muotoileman teorian mukaan psyykkistä uhkaa voivat aiheuttaa muun muassa "superegon" pelko (sisäistettyjen rajoitteiden voimakkuus), "idin" eli viettipohjan tarpeiden voimakkuuden pelko ja "egon" synteesin vaarantuminen (keskenään ristiriitaiset tarpeet). Uudempien teorioiden mukaan psyykkistä uhkaa voivat aiheuttaa esimerkiksi varhaisemmat minäkuvaan ja maailmankuvaan sopimattomat representaatiot (kognitiivis-konstruktiivinen teoria) tai ylipäänsä kognitiivisesti ristiriitaiset ja emotionaalisesti epämieluisat kokemukset.


title: Puolustusmekanismi

text: Defenssimekanismeja ovat muun muassa kieltäminen, älyllistäminen, arvonkieltäminen (devaluoiminen), selittely (rationalisoiminen), huumori, torjunta (repressio) sekä projektio (sijoittaminen). Alun perin Anna Freud esitti listan 10 erillisestä defenssimekanismista, mutta tällä hetkellä defenssimekanismien lukumäärästä ei vallitse yksimielisyyttä. Defenssien lukumäärä ja määritelmä riippuvat teoreettisesta lähestymistavasta ja tutkimusmenetelmistä. Erilaisia defenssimekanismien mittaamiseksi tarkoitettuja menetelmiä (esimerkiksi kyselyitä, projektiivisia testejä) on kirjallisuudessa mainittu yli 50.


title: Puolustusmekanismi

text: Usein defenssimekanismeja on luokiteltu neuroottisiin, kypsymättömiin, kehittyneisiin defenssimekanismeihin (George Eman Vaillantin esittämä luokitus). Luokitus eri defenssityyleihin on saanut jonkin verran tukea myös itsearviointikyselyihin perustuvissa faktorianalyyttisissä tutkimuksissa (mm. Bond ym., 1983). Tutkimuksissa on joskus havaittu myös rajatilaisten puolustusmekanismien tyyli. Nämä eri defenssityylit eroavat siinä miten ja millä tavoin ne vääristävät itsen, toisten ja tunteiden kokemista.


title: Puolustusmekanismi

text: DSM-IV puolestaan jakaa defenssit seitsemään eri kehitykselliseen tasoon (I hyvä sopeutuminen, II kompromissien käyttö suojautumisessa, III vähäisten vääristymien käyttäminen, IV kieltäminen, V vääristäminen, VI toiminnan ja vetäytymisen korostuminen & VII väärinsäätely). Defenssien arviointi ja luokittelu ei kuulu enää DSM-5:een niiden tieteellisen näytön puutteen vuoksi.


title: Puolustusmekanismi

text: Defenssimekanismien toiminnan katsotaan kuuluvan normaaliin persoonallisuuteen. Esimerkkinä adaptiivisesta defensiivisyydestä voidaan pitää minää palvelevia vinoumia (self-serving bias). Suurella osalla terveistä ihmisistä ilmenee sellaista itseä koskevan tiedon vinoutunutta käsittelyä joka palvelee itsearvostuksen säilyttämistä. Kuitenkin esimerkiksi vakavampaa aistihavainnon tasolla tapahtuvaa "kieltämistä" tavataan useimmiten vain psykoottistasoisissa häiriöissä.


title: Puolustusmekanismi

text: Psykodynaamisen teorian mukaan defenssimekanismien joustamaton tai liiallinen käyttö voi kaventaa yksilön kokemusmaailmaa ja vääristää hänen käsitystään todellisuudesta. Toisaalta defenssimekanismien liian vähäinen käyttö voi heikentää psyykkisen tasapainon säilymistä. Tutkimuksissa on yleensä havaittu kypsymättömien defenssimekanismien runsaan käytön olevan yhteydessä heikkoon psyykkiseen hyvinvointiin, kun taas kehittyneiden defenssimekanismien runsas käyttö on yhteydessä hyvään psyykkiseen hyvinvointiin. Myös joissakin psykoterapiatutkimuksissa on osoitettu defenssimekanismien käytön normalisoituvan terapian edetessä (liian vähäinen käyttö lisääntyy, liian runsas käyttö vähenee).


title: Puolustusmekanismi

text: Defenssimekanismien vaikutuksia psyykkiseen tasapainoon on kuitenkin vaikea osoittaa, koska eri defenssimekanismeja käyttävät yksilöt eroavat jo aiemman psyykkisen kehityshistorian (ja täten lähtökohtaisesti mielenterveydenkin) osalta. Ei myöskään ole selvää onko psykoottistasoisessa kieltämisessä kyse varsinaisesta defensiivisestä toiminnasta, vai yksinkertaisemmin vain tiedonkäsittelyn häiriöstä.


title: Puolustusmekanismi

text: Defenssimekanismin lisäksi psyykkiseen itsesäätelyyn käyttää hallintakeinoja (eli "coping"-keinoja) ja tunteen säätelykeinoja. Hallintakeinojen käyttöä pidetään suhteellisen tietoisena, kun taas puolustusmekanismien toimintaa pidetään tiedostamattomana ja automaattisena. Esimerkiksi lasten puolustusmekanismien käyttöä koskevassa tutkimuksessa on osoitettu, että lapset siirtyivät kehittyneempien puolustusmekanismien käyttöön, kun he alkoivat kognitiivisen kehittymisen myötä ymmärtää käyttämiensä puolustusmekanismien toimintaperiaatteen.


title: Puolustusmekanismi

text: On esitetty myös että puolustusmekanismeilla pyritään suojautumaan psyykkiseltä uhkalta (esimerkiksi liian tuskallisilta tunteilta), kun taas hallintakeinot liittyisivät enemmän ulkoisen uhan säätelyyn (esimerkiksi taloudellinen ahdinko).


title: Puolustusmekanismi

text: Ero hallinta- ja puolustusmekanismien välillä on kuitenkin liukuva, ja on mahdollista, että näiden ilmiöiden taustalla vaikuttavat samat perustavammat psyykkiset prosessit.


title: Carl Göran Aminoff

text: Albrecht Carl Göran Aminoff (28. toukokuuta 1916 Hanko – 30. maaliskuuta 2001 Helsinki) oli suomalainen yritysjohtaja, poliitikko ja ministeri.


title: Carl Göran Aminoff

text: Carl Göran Aminoffin isä oli everstiluutnantti Torsten Aminoff. Aminoff valmistui lainopin kandidaatiksi Helsingin yliopistosta vuonna 1942. Hän osallistui Suomen jatkosotaan, jonka aikana hänet ylennettiin vuonna 1941 vänrikiksi ja myöhemmin vuonna 1943 luutnantiksi. Varatuomarin arvo hänelle myönnettiin 1945.


title: Carl Göran Aminoff

text: Aminoff oli 1949–1957 G. A. Serlachius Oy:n lakiosaston johtaja ja vuosina 1958–1979 vakuutusyhtiö Varman toimitusjohtaja.


title: Carl Göran Aminoff

text: Hän oli Miettusen III hallituksessa ensin ulkomaankauppa-asioista vastaava ministeri kauppa- ja teollisuusministeriössä ja ulkoministeriössä 1976–1977. Hän edusti Ruotsalaista kansanpuoluetta.


title: Carl Göran Aminoff

text: Aminoffilla oli lukuisia luottamustehtäviä muun muassa Hankenilla, Ruotsalaisessa kansanpuolueessa, Suomen Vakuutusyhtiöiden Keskusliitossa (nyk. Finanssialan keskusliitto) ja Svenska litteratursällskapet i Finlandissa.


title: Michael Apted

text: Michael Apted (s. 10. helmikuuta 1941 Aylesbury, Buckinghamshire, Iso-Britannia) on brittiläinen elokuvaohjaaja. Hän aloitti uransa dokumenttien parissa ja aloitti ohjaajana brittiläisessä "Coronation Street" -saippuasarjassa. Suomessa Apted kävi vuonna 1983 ohjaamassa vakoilujännityselokuvan "Gorkin puisto", jossa Helsinki esitti Moskovaa. Hän on ohjannut myös James Bond -elokuvan "Kun maailma ei riitä" (1999) ja fantasiaelokuvan "" (2010).


title: Kirnu

text:
Kirnu on perinteisesti puinen astia, jossa kermasta tehdään voita. Mäntäkirnussa kerma saatetaan liikkeeseen puisella käsin edestakaisin liikuteltavalla männällä. Kampikirnussa kerman liike saadaan aikaan kammen liikkeen mukana pyörivällä lavalla. Kun suurin osa kerman rasvasta on muuttunut voiksi, jäljelle jää juomaksi kelpaava osa, jota kutsutaan kirnupiimäksi.
Kirnuamiseen käytetty kerma erotettiin perinteisessä menetelmässä hapattamalla maidosta, jolloin voin erottamisen jälkeen jäljelle jäävä juomakin on hapatettua eli piimää. Rasvatonta ja käymätöntä maitoa sanotaan kurriksi eli kuorituksi maidoksi.
Karjatalouskulttuurissa kirnu on tärkeä työväline, jonka muoto ja toiminta ovat antaneet kuvaannollisia ilmauksia useisiin eri yhteyksiin: "Hiidenkirnuksi" kutsutaan geologista muotoa, patamaista syvennystä, joita virtaavan veden pyörittämä sora synnytti jääkaudella kalliouomiin.Tykkejä on kuvaannollisesti kutsuttu "tulikirnuiksi".


title: Louis Althusser

text: Louis Pierre Althusser (16. lokakuuta 1918 – 23. lokakuuta 1990) oli ranskalainen filosofi. Hän oli strukturalistinen marxisti ja kommunisti, joka tuli tunnetuksi filosofiassa myös teoreettisena antihumanistina. Hän syntyi Ranskan Algeriassa ja muutti sitten Pariisiin opiskelemaan huippukoulu École Normale Supérieuressa.


title: Louis Althusser

text: Althusser toimi aktiivisesti Ranskan kommunistisen puolueen parissa. Kuitenkin hänen suhteensa puolueeseen oli monesti ristiriitainen, eikä hän säästänyt edes sitä kritiikiltään.


title: Louis Althusser

text: Isänsä kuoleman jälkeen Althusserin perhe muutti Algeriasta Ranskaan. Toisen maailmansodan aikana Althusser palveli sotajoukoissa ja päätyi lopulta vankileirille, jonne hän jäi loppusodan ajaksi. Vankileirillä hän tutustui kommunistiseen toimintaan.


title: Louis Althusser

text: Vuonna 1946 Althusser tapasi Hélène Rytmanin, jonka kanssa hän avioitui ja pysyi naimisissa tämän kuolemaan asti.


title: Louis Althusser

text: Sotien jälkeen Althusser aktivoitui poliittisesti. Hän otti hyvin paljon vaikutteita Karl Marxilta seuraten tämän jalanjälkiä. Althusser kärsi pitkään niin fyysisistä kuin psyykkisistä terveysongelmista. Vuonna 1980 hän kuristi vaimonsa kuoliaaksi, ja vietti tämän jälkeen kolme vuotta psykiatrisessa sairaalassa.


title: Louis Althusser

text: Althusser kuoli sydänkohtaukseen 72-vuotiaana vuonna 1990.


title: Louis Althusser

text: Antihumanistiseen tapaan Althusserin mukaan ihmisellä ei ole vapaata tahtoa. Yhteiskunnan rakenteet määräävät tapahtumia, ja ideologia valtaa ihmiset allensa. Ideologian käsite oli Althusserille keskeinen: ideologiat ovat "mielteiden järjestelmiä, joilla on tietty yhteiskunnallinen funktio". Ideologiat saavat aikaan sen, että toimija luulee haluavansa toimia niiden mukaan.


title: Louis Althusser

text: "Valtiokoneistoja" on kahdenlaisia: sortavia ja ideologisia. Mitään "porvareiden salaliittoa" ei Althusserin mukaan ole, vaan porvaritkin ovat ideologiansa orjia. Koneisto koostuu yhteiskunnallisista rakenteista, eikä sitä hallitse kukaan. Althusser erittelee ideologiset valtiokoneistot muun muassa uskonnolliseen, koulutukselliseen, oikeudelliseen, poliittiseen ja tiedotukselliseen.


title: Louis Althusser

text: "Epistemologinen katkos" (ransk. "coupure épistémologique") oli eräs Althusserin keskeisiä käsitteitä, joka tarkoitti katkosta ideologian ja tieteen välillä.


title: Louis Althusser

text: Althusser sai mainetta ansiokkaana argumentoijana; toisaalta hänet tavattiin myös käyttämästä muun muassa Marxilta lainauksia, joita Marx ei tosiasiassa ollut lausunut.


title: Islannin sinfoniaorkesteri

text: Islannin sinfoniaorkesteri (islanniksi "Sinfóníuhljómsveit Íslands") on Islannissa toimiva sinfoniaorkesteri. Se perustettiin 9. maaliskuuta 1950. Orkesterin kapellimestarina ja taiteellisena johtajana toimii tällä hetkellä (huhtikuu 2006) Rumon Gamba. Hänen lisäkseen orkesteria on johtanut muun muassa suomalainen Osmo Vänskä.


title: Islannin sinfoniaorkesteri

text: Vuonna 2003 Islannin sinfoniaorkesteri esiintyi yhdessä Todmobile -yhtyeen kanssa. Esityksestä julkaistiin live-levy "Sinfónía".


title: Vilfredo Pareto

text: Vilfredo Federico Damaso Pareto (15. heinäkuuta 1848 Pariisi – 19. elokuuta 1923 Geneve) oli italialais-ranskalaista sukujuurta oleva yhteiskuntatieteilijä, jonka tieteellinen tutkimustyö keskittyi taloustieteeseen, sosiologiaan ja filosofiaan. Erityisesti Pareto tutki tulojen jakautumista ja taloudellisten toimijoiden valintoja. Tunnetuin Pareton kehittämistä konsepteista on Pareto-tehokkuus.


title: Vilfredo Pareto

text: Pareton isä oli italialainen insinööri ja äitinsä oli ranskalainen. Lapsuutensa Pareto vietti keskiluokkaisessa ympäristössä. Pareto menestyi hyvin koulussa. Pareto valmistui vuonna 1868 insinööriksi torinolaisesta korkeakoulusta. Pareton lopputyö käsitteli tasapainotiloja kiinteissä kappaleissa. Väitetään, että Pareton myöhemmät tutkimukset talouden tasapainotiloista perustuvat osittain tähän lopputyöhön.


title: Vilfredo Pareto

text: Valmistumisensa jälkeen Pareto työskenteli insinöörinä ensin Italian valtion omistamassa rautatieyhtiössä ja myöhemmin yksityisellä sektorilla. Vuonna 1886 Paretosta tuli kolmeksi vuodeksi firenzeläisen yliopiston taloustieteen ja johtamisen luennoitsija. Vuonna 1893 taloustieteilijä Leon Walras valitsi Pareton seuraajakseen Lausannen yliopistoon poliittisen taloustieteen professorin virkaan, ja Pareto vaimoineen muutti läheiseen Célignyyn.


title: Vilfredo Pareto

text: Italian johtaja Benito Mussolini nimitti vuonna 1923 vastentahtoisen Pareton Italian senaattoriksi. Pareto kuitenkin kuoli samana vuonna sydäntautiin, ja hänet haudattiin ilman kunnianosoituksia Célignyn hautausmaalle.


title: Vilfredo Pareto

text: Vuonna 1906 Pareto teki kuuluisan havaintonsa, jonka mukaan 20 % Italian väestöstä omistaa 80 % kaikesta omaisuudesta. Tämä havainto yleistettiin myöhemmin Pareton periaatteeksi tai 80–20-säännöksi. Pareto-jakauma on tämän havainnon laajempi yleistys.


title: Vilfredo Pareto

text: Pareto kehitti myös tulonjaon tasaisuutta mittaavan Pareto-indeksin. Pareton mukaan on nimetty myös Pareto-diagrammi, erityinen histogrammi, jolla kuvataan Pareton periaatteta.


title: Vilfredo Pareto

text: Pareto oli myös tärkeä politiikan teorian klassikko. Hän edusti eliittiteoriaa, jossa korostetaan, että yhteiskuntaan muodostuu aina hallitseva luokka, oli se nimellisesti minkä muotoinen tahansa. Eliiteillä on kuitenkin taipumus tulla itsekylläisisksi, jolloin ne menettävät valta-asemansa, sillä kyvykkäin aines raivaa tietä itselleen. Pareton kannattaja tässä suhteessa oli hänen maanmiehensä Gaetano Mosca.


title: Satakunnan laulu

text: Satakunnan laulu (""Kauas missä katse kantaa..."") on Satakunnan maakuntalaulu. Se tehtiin Länsi-Suomen kansanopiston 20-vuotisjuhlaan, joka pidettiin juhannuspäivänä 1912. Laulun on säveltänyt Aksel Törnudd ja sanoittanut Aino Voipio.


title: Satakunnan laulu

text: Kokonaan alkuperäistä "Satakunnan laulua" ei ole hyväksytty Satakunnan maakuntalauluksi, sillä Satakunnan maakuntaliitto päätti sotien jälkeen, ettei kuusisäkeistöisen laulun toista, neljättä ja viidettä säkeistöä oteta mukaan. Samalla liitto teki pienen muutoksen kolmannen säkeistön sanoitukseen.


title: Artapanos

text: Artapanos Aleksandrialainen oli toisella vuosisadalla eaa. vaikuttanut hellenistinen juutalainen historioitsija joka vaikutti Aleksandriassa. Hän kirjoitti juutalaisten historiasta. Hän muun muassa väitti, että egyptiläiset olivat oppineet tieteensä ja teknologiansa Moosekselta juutalaisten ollessa maassa ennen Exodusta.


title: Artapanos

text: Artapanoksen teokset eivät ole säilyneet, mutta niistä on säilynyt osia myöhempien historioitsijoiden, pääasiassa Eusebioksen ("Praeparatio Evangelica" ix. 18, 23) ja Klemens Aleksandrialaisen ("Stromata" i. 23, 154) teoksissa.


title: Pareto

text: Pareto viittaa seuraaviin:


title: Paikannus

text: Paikannuksella tarkoitetaan ihmisen, kulkuneuvon tai jonkin muun liikkuvan kohteen sijainnin selvittämistä.


title: Paikannus

text: Puhekielessä paikka ja sijainti ovat yleensä samaa tarkoittavia sanoja. Julkisen hallinnon suosituksessa "JHS 177 Paikkatietotuotteen määrittely" määritellään paikkatieto tiedoksi kohteesta, jonka paikka Maan suhteen tunnetaan eli se on tietoa, joka määrittää sijainnin. Kirjaimellisesti paikannus tarkoittaa siis paikkatiedon määrittämistä, mutta yleensä tämä rajataan sijaintitietoon. Paikkatieto liittyy usein toisaalta karttoihin, asemakaavoihin, rakennuspiirustuksiin ja toisaalta rakennuksiin, teihin, sähkölinjoihin jne. eli kohteisiin, jotka ovat paikallaan.


title: Paikannus

text: Kohteen sijainti voidaan ilmoittaa muun muassa koordinaateilla, asteilla, pituuksilla ja leveyksillä sekä kohdetta kuvaavilla geometriatiedoilla ja niiden välisillä topologisilla suhteilla.


title: Paikannus

text: Navigaatio on liikkuvan kohteen suunnistamista, jossa paikan määritys liittyy matkustamiseen paikasta toiseen.


title: Paikannus

text: Paikkatietoon liittyy myös seuranta (engl. tracking), jossa kohteen paikkaa voidaan valvoa eri menetelmillä, esim. tietoliikenneyhteyksien kautta. Seurannassa kohteen, esim. metsästyskoira tai auto, ei tarvitse osata selvittää paikkaansa kunhan siihen on kiinnitetty paikannin ja tietoliikennelaite.


title: Paikannus

text: Paikannus on liittynyt tieteellisiä sovelltuksia lukuun ottamatta pääosin navigaatioon, liikkuvan kohteen kulloisenkin sijainnin selvittämiseen. Ensimmäiset menetelmät ovat perustuneet paikallistuntemukseen tai kiintotähtiin ja Aurinkoon. Magneettisen kompassin, sekstantin ja kellon kehittäminen toi merkittävän edistysaskeleen paikantamiseen kuten myös karttojen laatiminen. Merenkulku käytti pitkään valoa lähettäviä majakoita rannikon läheisyyden paikannukseen.


title: Paikannus

text: 1900-luvun alusta alkaen on pyritty kehittämään erilaisia radionavigointijärjestelmiä, joissa tunnetuissa paikoissa olevat radiomajakat lähettävät signaalin, jonka avulla kohde paikallistaa itsensä. Näiden käyttäjiä ovat edelleen ilmailu ja merenkulku.


title: Paikannus

text: Myös ilmaliikenne käytti 1900-luvun alussa valomajakoita, esimerkiksi Suomenlinnan majakkaa. Radiosuunnistus mahdollisti lennot huonossa säässä 1930-luvun alusta alkaen. Vielä 1970-luvun alussa pitkän matkan lennoilla oli mukana navigaattori, joka varmisti suunnistuksen tähtimittausmenetelmällä. 1990-luvulta lähtien GPS-paikannus on tullut myös siviili-ilmailuun, esim. Pohjois-Amerikassa WAAS-järjestelmä pohjautuu GPS-satelliittien antamaan paikannussignaaliin.


title: Paikannus

text: GPS-paikannus oli paperille painettujen karttojen, liikenneviittojen ja ajajan taitojen jälkeen ensimmäinen navigaatiokeino autoissa, joka löi itsensä läpi 1990-luvun lopussa. Matkapuhelinten paikannus on 2000-luvun alussa alkamassa lähinnä turistien käytössä, mutta osin myös yhdessä langattoman Internetin kanssa "paikkaan perustuvassa liiketoiminnassa", joka käytännössä on sitä, että asiakas etsiin yritystä paikantimen avulla.


title: Paikannus

text: Nykyiset paikannusmenetelmät perustuvat hyvin usein erilaisiin radioaaltotekniikoihin. Ilmailussa VOR, DME, LORAN, TACAN jne. järjestelmät ovat olleet käytössä 1930-luvulta nykyaikaan. Satelliittipaikannus, GSM-paikannus ja tutkat perustuvat kaikki radiosignaalin kulkuun. Signaalin kulkua eri pisteistä mitataan, ja näin voidaan laskea vastaanottavan laitteen sijainti vaihtelevalla tarkkuudella.


title: Paikannus

text: Trigonometrinen mittaus eli kolmiomittaus on yksi suosituimmista mittaustavoista. Siinä määritetään vastaanottavan laitteen sijainti kolmen eri lähettimen avulla. Neljäs lähetin tuo lisää tarkkuutta, koska sillä voidaan esimerkiksi satelliittipaikannuksessa määrittää myös vastaanottajan korkeus meren pinnasta.


title: Paikannus

text: Radioaaltotekniikan käyttämisessä on hyötyjä ja haittoja. Radioaallot ovat helposti havaittavissa ja vahvistettavissa toisin kuin esimerkiksi näkyvä valo. Radioaallot kulkevat taajuudesta riippuen pitkiäkin matkoja ja läpäisevät useita materiaaleja. Niiden heikkouksina voidaan pitää signaalien vaimenemista, vääristymistä, siirtotien huonoa rajausta ja ympäristön aiheuttamia häiriöitä.


title: Paikannus

text: Paikan laajentuminen käsitteenä nimenomaan sijainniksi alueen lisäksi on tullut satelliittipaikannuksen laajenemisen myötä. Esimerkiksi Hätäkeskuslaitos tarjoaa hälytysajoneuvoja varten tarvittavan hälytysohjeen laatimista varten oman, Maanmittaushallituksen digitaalikarttoihin perustuvan koordinaattipalvelun.


title: Paikannus

text: Yhdysvaltalainen Skyhook Wireless (aiemmin Quarterscope) kehitti järjestelmän, jolla paikannuksen voi tehdä muutaman kymmenen metrin alueelle WLAN-tukiasemien MAC-osoitteiden perusteella. Yritys määritti yli 100 miljoonan access pointin sijainnit lähinnä Yhdysvalloissa ja Kanadassa. Tämän jälkeen yrityksen palvelimelta voi tehdä kyselyn WLAN-laitteelle näkyvien tukiasemien sijainnista. Google on kerännyt samanlaisen tietokannan StreetView-palvelun näkymiä kuvatessaan. WLAN-tukiasemien sijaintitietokanta laajentuu jatkuvasti erityisesti älypuhelimien ja mobiililaitteiden GPS-tietojen avulla. Mm. Googlelle välittyy reaaliaikaisesti kaikkien em. laitteille näkyvien WLAN-tukiasemien paikkatiedot, mikäli käytössä on sopiva laite (Android) ja/tai Googlen palvelu (Google maps). Suomen WLAN-tukiasemat (lähes kaikki) on paikannettu ja uudet tukiasemat paikantuvat hyvin nopeasti tietokantoihin. Ainakin Apple ja Microsoft keräävät vastaavaa tietokantaa.


title: Paikannus

text: Esimerkkejä paikannusjärjestelmistä:


title: Paikannus

text: Jokaiselle näistä paikannusjärjestelmistä löytyy lukuisia käyttökohteita.


title: Paikannus

text: GPS lienee tällä hetkellä suosituin ja tunnetuin paikannusjärjestelmä. Vuonna 2010 EU:n ja ESA:n Galileo-hanke otetaan virallisesti käyttöön, joten se tulee korvaamaan GPS:n ainakin osittain.


title: Paikannus

text: Teollisuuskäytössä on magneettisia, optisia, akustisia paikallisia paikannus- tai työkoneohjaus järjestelmiä, joiden avulla esim. kuljetusvaunut liikkuvat tehdastilassa.


title: L/A Merisilta

text: Lautta-alus L/A Merisilta on lautta-alus Meriluodon ohella toinen Perämerellä Oulunsalon Riutunkarin ja Hailuodon välillä liikennöivistä lautta-aluksista. "Merisilta" on kahdesta lautta-aluksesta suurempi. Aluksen on rakentanut Rauma-Repola Oy Uudenkaupungin telakalla vuonna 1988.


title: L/A Merisilta

text: Alus liikennöi Oulunsalon ja Hailuodon saaren välisessä kapeassa salmessa. Lauttareitin pituus on 6 894 metriä, ja se on osa seututietä 816.


title: Tiibetin autonominen alue

text: Tiibetin autonominen alue (tiibetiksi བོད་རང་སྐྱོང་ལྗོངས་, "Bod-rang-skyong-ljongs"; kiinaksi yksinkertaistetut merkit: 西藏自治区; perinteiset merkit: 西藏自治區; Pinyin: Xīzàng Zìzhìqū), on Kiinan kansantasavallan autonominen alue Tiibetissä. Sen kiinalainen lyhennenimi on Zang.


title: Tiibetin autonominen alue

text: Kiinan kansan vapautusarmeija miehitti alueen 1950-luvun alussa ja alueesta tuli Kiinan kansatasavallan autonomiseksi alueeksi 1965.


title: Tiibetin autonominen alue

text: Tiibetin omakielisessä aluenimessä ("Bod Jong") sana "bod" merkitsee ’tiibetiläistä’ ja sana "jong" ’aluetta’. Bod on sukua sanskriitinkieliselle Bhota-sanalle, jonka etymologiaa ei tunneta.


title: Tiibetin autonominen alue

text: Alueen kiinankielinen nimi koostuu kahdesta ideogrammista: "xī" ’länsi’ ja "zàng" ’aarre’, joten sananmukaisesti käännettynä nimi olisi ’läntinen aarre’. Oikeampaa on kuitenkin tulkita merkitykseksi ’läntinen pyhä maa’, sillä kiinankielen "zàng" jäljittelee ääntämyksellisesti vanhaa tiibetinkielistä ’puhdasta, pyhää’ tarkoittavaa nimeä.


title: Tiibetin autonominen alue

text: Nimen Tiibet alkuperää ei tunneta. Se arvellaan lainatun eurooppalaisiin kieliin arabeilta, jotka tunsivat sen jo 800-luvulla jaa. Alue esiintyy nimellä Tebet Marco Polon matkakertomuksissa.


title: Tiibetin autonominen alue

text: Kansan vapautusarmeija marssi Tiibetiin 1950 ja aloitti täten Kiinan–Tiibetin sodan. Vähäisen vastarinnan jälkeen Tiibetin oli taivuttava kiinalaisten teknisesti ylivoimaisen armeijan edessä. Dalai-laman ja Panchen-laman edustajat solmivat Pekingin painostuksen alaisina sopimuksen kiinalais-tiibetiläisestä ”yhteishallinnosta” kiinalaisten kanssa. Kiinan ote Tiibetistä kuitenkin kiristyi 1950-luvun loppupuolella, ja samalla tiibetiläisten vastarintaliike vahvistui. Tilanne kärjistyi alkuvuodesta 1959. Suurimmissa kaupungeissa armeija kukisti kapinan verisesti, ja dalai-lama pakeni Intiaan. Panchen-lama jäi nukkehallitsija-johtokuvaksi Lhasaan. Harvaan asutuilla seuduilla vastarinta jatkui pitkään tämän jälkeenkin.


title: Tiibetin autonominen alue

text: Tiibetistä tehtiin autonominen alue vuonna 1965. Buddhalainen koulutusjärjestelmä korvattiin maallisella. Karja ja omaisuus kollektivisoitiin kansalta ”yhteisen hyvän” vuoksi, ja kansa valjastettiin emämaan tuotantorattaisiin. Kulttuurivallankumouksen aikana Tiibetissä hävitettiin paljon perinteistä kulttuuria, erityisesti buddhalaisuus tuomittiin täysin ja buddhalaista taidetta ja esineistöä tuhottiin. Suuri osa luostareista tuhottiin ja munkkiyhteisöjä hajotettiin mielivaltaisilla vangitsemisilla ja teloituksilla. Dalai Laman kuvan hallussapidosta joutuu tänäkin päivänä vankilaan ennalta määräämättömäksi ajaksi.


title: Tiibetin autonominen alue

text: Kiinan uudistuspolitiikan myötä vuonna 1979 osa uskonnollisista vapauksista palautettiin ja hallintoa liberalisoitiin, mutta Kiinan hallintaa alueesta ei voi kiistää. Kiina on nujertanut Tiibetin itsenäisyyttä tai suurempia vapauksia vaativat kansanliikkeet.


title: Tiibetin autonominen alue

text: Tiibetin autonominen alue jakautuu kuuteen prefektuuritason kaupunkiin ja yhteen prefektuuriin. Nämä jakautuvat edelleen kuuteen kaupunkipiiriin ja 68 piirikuntaan. Kuntatasolla Tiibetissä on 691 kuntaa. Tiibetin prefektuuritason yksiköt ovat:Tiibetin asukasluku oli vuoden 2010 väestönlaskennassa 3,002 miljoonaa eli 0,22 prosenttia Kiinan väestöstä (ilman Hongkongia ja Macaota). Lukujen perusteella maakunta oli Kiinan 32. väkirikkain maakuntatason hallintoalue, tai toisin sanottuna väestöltään toiseksi pienin (jäljessään vain pienikokoinen Macaon erityishallintoalue). Vuoden 2013 lopun väestöarvio oli 3,120 miljoonaa ja arvio väestötiheydestä 2,6 henkeä neliökilometrillä.


title: Tiibetin autonominen alue

text: Tiibetin autonomisen alueen väestötiheys on Kiinan alhaisin, mikä johtuu pääosin hankalakulkuisesta, vuoristoisesta maastosta.


title: Tiibetin autonominen alue

text: Tiibetin autonominen alue on määritelty tiibetiläiselle, joita väestöstä on valtaosa, mutta han-kiinalaisia on muuttanut alueelle huomattavia määriä viime vuosikymmenten aikana. Han-asutus keskittyy lähinnä Lhasaan ja muihin suuriin kaupunkeihin. Alueella elää myös muita kansoja, esimerkiksi lhobia, menboja ja hui-kiinalaisia.


title: Tiibetin autonominen alue

text: Tiibetin autonomisen alueen vallitseva elinkeino on maanviljely omiin tarpeisiin. Maanviljelyä voidaan harjoittaa vain jokilaaksoissa, minkä vuoksi maatalouden painopiste on karjataloudessa. Tärkeimmät kotieläimet ovat jakki, lammas, vuohi ja hevonen.


title: Tiibetin autonominen alue

text: Etelä-Tiibetissä on ollut laajoja ja monipuolisia metsiä. Tiibetin autonominen alue onkin Kiinan suurin puutavaran lähde. Virallisten tilastojen mukaan Kiina oli hyödyntänyt Tiibetin metsiä vuoteen 1985 mennessä 54 miljardin Yhdysvaltain dollarin arvosta. Laajoja alueita on hakattu paljaiksi, mikä on johtanut tulviin ja eroosioon. Pakolaishallitus on vaatinut Kiinaa lopettamaan metsän uudistumisen kannalta tuhoisat hakkuut välittömästi.


title: Tiibetin autonominen alue

text: Alueella on runsaat mineraalivarat. Lhasassa toimii pienimuotoista kevyttä teollisuutta.


title: Tiibetin autonominen alue

text: Väestöltään Kiinan pienimpiin kuuluva Tiibet tuotti vuonna 2013 vain 0,1 prosentin osuuden maan bruttokansantuotteesta (BKT). Rahassa mitattuna osuus oli 80,8 mrd. Kiinan yuania CNY eli vuoden 2013 viimeisen päivän vaihtokurssein 9,7 mrd euroa. Kutakin asukasta kohden kansantuotetta kertyi maan neljänneksi vähiten eli 26 068 CNY tai noin 3 123 EUR, 62 % maan keskiarvotasosta. Alempi per capita BKT-kertymä oli vain Guizhoussa, Gansussa ja Yunnanissa.


title: Tiibetin autonominen alue

text: Qinghain ja Tiibetin autonomisen alueen välille avattiin lokakuussa 2005 rautatie. Se lisää tavaraliikennettä huomattavasti: rahdin odotetaan kasvavan 2.8 miljoonaan tonniin vuodessa vuoteen 2010 mennessä. Rautatieyhteys lisää myös turismia. Kriitikot pelkäävät rautatien lisäävän kiinalaisten asettumista alueelle, luonnonvarojen riistoa kiinalaisten hyväksi ja Kiinan sotilaallisen läsnäolon voimistumista alueella.


title: Tiibetin autonominen alue

text: Ennen rautatietä alueen tärkein maayhteys ulkomaailmaan oli Qinghain maakuntaan johtanut maantie, joka valmistui 1950-luvulla. Neljä muuta maantietä yhdistävät alueen Nepaliin, Yunnaniin, Qinghaihin ja Sinkiangiin. Ennen näitä maanteitä Tiibetiin pääsi vain ratsupolkuja pitkin.


title: Tiibetin autonominen alue

text: Tiibetin autonomisella alueella on viisi lentoasemaa: pääkaupunki Lhasassa, Nyingchissä, Qamdossa, Xigazêssa ja Ngarin prefektuurissa. Kuudes lentoasema Nagqu Dagringin lentoasema on myös rakenteilla. Se rakennetaan 4 436 metrin korkeuteen meren pinnan yläpuolelle, joten siitä tulee korkeimmalla paikalla sijaitseva lentoasema maailmassa.


title: Tiibetin autonominen alue

text: Tiibetin autonominen alue oli pitkään suljettuna turismilta. 1970-luvun lopulla Lhasaan päästettiin tarkasti valvottuja turistiryhmiä, jotka majoitettiin länsimaiseen hotelliin kaupungin ulkopuolelle. Vuoden 1984 lopulta yksittäiset turistit saattoivat saada erikoisluvan alueella vierailua varten. Parin vuoden kuluttua kiinalaiset tulivat toisiin aatoksiin, ja yksittäisten matkailijoiden pääsy alueelle estettiin jälleen. Säännöt ovat sen jälkeen vaihdelleet. Tiibetin vastarintaliike on saanut liikaa yhteyksiä ulkomaille itsenäisten matkailijoiden kautta, niin välillä alue on ollut suljettuna ja välillä avoinna turisteille.


title: Tiibetin autonominen alue

text: Vuonna 2006 avattu Peking-Lhasa rautatie on lisännyt turismia, ja jopa pakolaishallitus suosittelee sinne matkustamista. Yli 4000 km pitkä junamatka kestää kaksi päivää. Kun juna ei ole lentokoneen tavoin paineistettu, tarjotaan siellä lisähappea, koska rata nousee yli 5000 metrin korkeuteen.


title: L/A Meriluoto

text: Lautta-alus Meriluoto on lautta-alus Merisillan ohella toinen Perämerellä Oulunsalon Riutunkarin ja Hailuodon välillä liikennöivistä lautta-aluksista. "Meriluoto" on kahdesta lautta-aluksesta pienempi. Sen on valmistanut Uudenkaupungin telakka, ja alus otettiin liikenteeseen vuonna 1996.


title: L/A Meriluoto

text: Alus liikennöi Oulunsalon ja Hailuodon saaren välisessä kapeassa salmessa. Lauttareitin pituus on noin 6,9 kilometriä, ja se on osa seututietä 816.


title: L/A Meriluoto

text: Lautalla on vapaasti kaikkien käytettävissä avoin langaton lähiverkko panOULU.


title: Alessandra Ambrosio

text: Alessandra Corine Ambrosio (s. 11. huhtikuuta 1981), on brasilialainen huippumalli. Ambrosion sukunimen virallinen kirjoitusasu on Ambrósio, mutta hän käyttää malliurallaan sukunimensä kirjoitusasuna Ambrosiota.


title: Alessandra Ambrosio

text: Ambrosion ensimmäinen mallintyö oli Marie Claire -aikakauslehden brasilialaisversiossa poseeraaminen. Sen jälkeen hän on poseerannut muun muassa Cosmopolitanissa ja Ellessä, sekä toiminut Christian Diorin, Victoria's Secretin, Christian Lacroixin ja monien muiden muotitalojen mallina. Hän oli myös yksi kuuluisan Victoria's Secretin malleista (Viimeisen kerran Victoria's Secret-enkelinä vuoden 2017 muotinäytöksessä Shanghaissa).


title: Alessandra Ambrosio

text: Alessandran kihlattu on Jamie Mazur. Parilla on yksi tytär, Anja Louise Ambrósio Mazur (s. 24. elokuuta 2008) ja vuonna 2012 syntynyt poika, Noah Phoenix Ambrósio Mazur.


title: 2-propanoli

text: 2-propanoli eli isopropanoli tai isopropyylialkoholi (IPA) (myös propan-2-oli) kuuluu alkoholien aineryhmään. 2-propanolin rakennekaava voidaan esittää muodossa CHCHOHCH.


title: 2-propanoli

text: 2-propanoli on normaaliolosuhteissa väritön, helposti syttyvä, palava, kirkas neste, jonka moolimassa on 60,1 g/mol, kiehumispiste 83 °C, sulamispiste −90 °C, tiheys 0,79 g/cm (vesi = 1,0 g/cm), leimahduspiste 11,7 °C, itsesyttymislämpötila 456 °C ja CAS-numero 67-63-0. Aineen höyry on ilmaa raskaampaa.


title: 2-propanoli

text: Yhdistettä esiintyy kukkien tuoksuissa ja semiokemikaalina eliöiden viestinnässä.


title: 2-propanoli

text: 2-propanoli on propanolin CHOH isomeerinen muoto.


title: 2-propanoli

text: Suomessa isopropanolia käytetään liuottimena ja pesunesteenä esimerkiksi maali-, painoväri-, elintarvike- ja lääketeollisuudessa. Isopropanolia käytetään myös pesu- ja desinfektioaineissa sekä jäänestoaineissa. 2-propanolia on käytetty asetonin valmistukseen. Sitä käytetään myös kaupallisesti myytävän etanolin denaturoimiseen. Se on erityisen suosittua puhdistusaineena sähkölaitteiden huollossa, esimerkiksi tietokoneiden tapauksessa helposti likaantuvien piirilevykontaktien, magneettisten lukupäiden ja optisten asemien linssien puhdistuksessa sekä tarpeettoman piitahnan poistossa.


title: Eupolemos

text: Eupolemos (toinen vuosisata eaa.) oli hellenistinen juutalainen historioitsija, jonka teoksista on säilynyt ainoastaan viisi katkelmaa Eusebioksen teoksessa "Praeparatio Evangelica", upotettuna lainauksiin Aleksandros Polyhistorilta ja Klemens Aleksandrialaisen "Stromatasta".


title: Eupolemos

text: Kuudes Polyhistorin Eupolemoksen nimiin laittama katkelma Eusebioksen lainauksissa on yleisesti katsottu väärennökseksi, koska ne poikkeavat liikaa muista lainauksista. Niiden kirjoittaja on nimetty Pseudo-Eupolemokseksi.


title: Eupolemos

text: Eupolemos väitti Artapanoksen tyyliin, että egyptiläiset ja foinikialaiset olivat saaneet tähtitieteen juutalaisilta. Hänen mukaansa sen oli keksinyt alun perin Eenok, ja sen opetti näille kansoille Abraham.


title: Unelmakämppä

text: Unelmakämppä oli Nelosella esitetty tosi-TV-tyyppisen sarja, jossa neljä paria kilpaili siitä kuka saa kunnostettua määräajassa talosta myyntikuntoisen. Ohjelma perustui australialaiseen formaattiin nimeltä The Block. Sarjan juontajana toimi Sanna Saarijärvi.


title: Unelmakämppä

text:
Parit kunnostivat samanlaiset rivitaloasunnot Kirkkonummella. Rahaa kunnostusta varten jokaisella parilla oli 42 500 euroa ja aikaa 10 viikkoa. Yhteensä sarjassa oli 12 jaksoa. Viimeisessä jaksossa tavoitteena oli myydä asunnot julkisessa huutokaupassa. Jokainen pariskunta palkittiin 10 viikon uurastuksestaan osuudella myyntivoitosta, jonka lisäksi suurimman hinnan kunnostamastaan asunnosta saanut pariskunta sai palkinnokseen 20 000 euron palkinnon. Ensimmäinen tuotantokausi nähtiin Nelosella vuonna 2004. Parit asuivat kunnostettavissa asunnoissa työn ajan ja kävivät kunnostuksen aikana töissä.
Kaikki unelma-asunnot saatiin myytyä vuoden 2004 loppuun mennessä Kiinteistömaailman välityksellä. Asuntoja ei saatu myytyä huutokaupassa, vaan ne jouduttiin myymään kiinteistövälittäjien kautta. Finaalilähetystä katsoi 843 000 katsojaa.


title: Unelmakämppä

text: Kilpailijat olivat:


title: Unelmakämppä

text: Kisan voittivat Antti ja Jukka.


title: Unelmakämppä

text: Toinen tuotantokausi alkoi Nelosella helmikuussa 2006 päättyi toukokuussa.


title: Unelmakämppä

text: Parit kunnostivat kerrostaloasunnot Kauniaisissa. Yhteensä rahaa kunnostamiseen oli 50 000 euroa. Parit asuivat ja kävivät töissä kunnostuksen keskellä. Haastetta aiheuttivat myös kerrostalon muut asukkaat, jotka piti ottaa huomioon kunnostusta tehdessä. Kiinteistövälittäjänä toimi Kiinteistömaailma, jonka kautta parit myivät kohteensa. Avointa huutokauppaa ei enää järjestetty. Asunnot eivät herättäneet niin paljon kiinnostusta kuin edelliset asunnot johtuen muun muassa kalliista lähtöhinnasta. Asunnoissa oli noin 100 neliömetriä ja niiden huoneluku vaihteli. Asunnot oli rakennettu vuonna 1965.


title: Unelmakämppä

text: Kilpailijat ovat:


title: Unelmakämppä

text:
Kisan voittivat Sirpa ja Ismo. Sekä Hennan ja Timpan että Saritan ja Tanelin asunnot jäivät myymättä.
Voittajat voittivat yli 70 000 euroa. Ohjelman keskikatsojamäärä oli noin 359 000 ja katsojista 65 % oli 10–44-vuotiaita. Yleisön suosikkipari oli Henna ja Timppa, lisäksi Henna ja Timppa voittivat videopäiväkirjaäänestyksen.


title: Meriluoto

text: Meriluoto voi tarkoittaa:


title: Aristobulos

text: Aristobulos, katso:


title: Raúl Alfonsín

text: Raúl Ricardo Alfonsín Foulkes (12. maaliskuuta 1927 Chascomús, Argentiina – 31. maaliskuuta 2009) oli argentiinalainen poliitikko, joka toimi maan presidenttinä vuodesta 1983 vuoteen 1989. Koulutukseltaan hän oli oikeustieteen tohtori.


title: Raúl Alfonsín

text: Alfonsín oli ehdolla vuonna 1973 vasemmistolaisen Unión Cívica Radicalin presidenttiehdokkaaksi, mutta hävisi. Vuoden 1976 sotilasvallankaappauksen aikana UCR oli kielletty, mutta vuonna 1983 ensimmäisten juntan jälkeisten presidentinvaaleissa puolueen ehdokkaana ja puheenjohtajana toiminut Alfonsín tuli valituksi.


title: Raúl Alfonsín

text: Alfonsínin valtakaudella juntan johtohahmoja syytettiin ihmisoikeusrikoksista. Vuonna 1989 Argentiinaa vaivaavat talousongelmat ja jopa 200 prosenttiin kuukaudessa noussut hyperinflaatio lietsoivat mielenosoituksia ja ryöstelyä ympäri maata. Levottomuudet pakottivat Alfonsínin eroamaan kuusi kuukautta ennen kautensa päättymistä.


title: Duudsonit

text: Duudsonit (tunnetaan myös nimillä The Dudesons ja Extreme Duudsonit) on suomalainen ryhmä, joka tunnetaan stunttien, jekkuilun ja yleisen sekoilun täyttämistä televisio-ohjelmistaan. Duudsonien ensiesiintyminen televisiossa tapahtui kaapelitelevisiokanava MoonTV:llä tammikuussa 2001. Ryhmän sarja Duudsonit Amerikassa pyöri yhdysvaltalaisella MTV-kanavalla, ja esitettiin Subilla vuonna 2011. Subilla käynnistyi sarja "Duudsonit tuli taloon" alkuvuodesta 2012. Ryhmään kuuluvat Jukka Hildén, Jarno ”Jarppi” Leppälä, Hannu-Pekka ”HP” Parviainen ja Jarno Laasala.


title: Duudsonit

text: Duudsonit ovat tunteneet toisensa lapsesta asti ja kun Jarno Laasala sai ensimmäisen videokameransa 1990-luvun puolivälissä, he aloittivat rullalautailu-, lumilautailu- ja maastopyöräilyvideoiden kuvaamisen. Duudsonit julkaisivat muutamia pienimuotoisia, itsekustannettuja VHS-koosteita 1990-luvun lopussa. He tekivät videoiden toteutuksen alusta alkaen itse, Laasalan toimiessa ohjaajana, kuvaajana ja leikkaajana. Pohjalaisnelikko aloitti videofilmailun vuonna 1997.


title: Duudsonit

text: Kun Laasala meni työharjoitteluun kaapelikanava MoonTV:lle tammikuussa 2000, hän sai idean omasta TV-sarjasta, jossa tehtäisiin extreme-temppuja. TV-pilotti oli valmis elokuussa 2000. MoonTV halusi ostaa sarjan ja 8-osainen "Extreme Duudsonit – Maailmankiertue 1" alkoi näkyä kanavalla tammikuussa 2001. Vuoden 2001 kesällä sarja alkoi myös Nelosella.


title: Duudsonit

text: Vuonna 2002 Duudsonit tekivät sarjan toisen tuotantokauden, ”Maailmankiertue 2”, ja 2003 ilmestyi ”Maailmankiertue 3”. Duudsonien maailmankiertue TV-sarjat olivat puhtaasti extreme-stunttien varaan rakennettuja kokonaisuuksia.


title: Duudsonit

text: Syksyllä 2004 Nelosella alkoi "Duudsoni Elämää" -TV-sarja, jossa Duudsonit kehittivät tyylinsä tarinallisempaan muotoon, ja painoarvoa annettiin entistä enemmän piloille, piilokameroille ja huumorikohtauksille.


title: Duudsonit

text: Kun Duudsonit aloittivat TV-uransa vuonna 2000, he perustivat Rabbit Films -tuotantoyhtiön. Rabbit Films vastaa Madventures ja Kill Arman -ohjelmien kansainvälisestä levityksestä. Lisäksi Rabbit Films toimii Biisonimafia-sarjan vastaavana tuottajana. Rabbit Filmsin toimitusjohtajana on toiminut syyskuusta 2014 lähtien Olli Suominen.


title: Duudsonit

text: Vuonna 2004 Duudsonit alkoivat suunnitella englanninkielistä tuotantoa. Tästä syntyi "Duudsonit elokuva", täyspitkä elokuva, joka sai ensi-iltansa Suomen elokuvateattereissa keväällä 2006. Ristiriitaisista arvosteluista huolimatta elokuva menestyi hyvin, etenkin DVD-markkinoilla. Elokuva palkittiin Jussi-gaalassa "Yleisön Suosikkielokuva" -palkinnolla vuotta myöhemmin. Elokuva sai maailmanlaajuisen DVD-levityksen, jossa tärkeimmiksi markkina-alueiksi muodostuivat Yhdysvallat ja Australia.


title: Duudsonit

text: Vuonna 2005 Duudsonit aloittivat kahdeksanosaisen "The Dudesons" -televisiosarjan tekemisen, joka esitettiin ensimmäisenä Australiassa keväällä 2006. Sarja myytiin ensimmäisen vuoden aikana yli 20 maahan (Vuonna 2008 jo yli 40 maata). Sarja koottiin pääosin aiemmasta materiaalista, josta osa oli dubattu ohjelmaan. Sarjaa on esitetty muun muassa USA:ssa, Englannissa, Ranskassa, Saksassa, Australiassa, Italiassa ja Etelä-Koreassa.


title: Duudsonit

text: Vuonna 2008 Duudsonit saivat valmiiksi toisen tuotantokautensa englanninkielistä "The Dudesons" -televisiosarjaa. Sarja esitettiin Suomessa Nelosella 2008. Sarjassa oli kahdeksan 30 minuutin pituista jaksoa ennennäkemätöntä materiaalia. Sarjan sisältö muuttui tarinavetoisemmaksi ja huumoripitoisemmaksi, mutta extreme-stunteilla oli edelleen tärkeä rooli. Vuonna 2007 ilmestyi myös Ylpeän häjy mahtiboksi, jossa esitetään muun muassa Duudsonien ensimmäinen, toinen ja kolmas maailmankiertue, sekä Duudsonielämää.


title: Duudsonit

text: Ennen kolmatta kautta Duudsonit ilmoittivat siirtyvänsä Subille. "The Dudesons" -sarjan kolmas tuotantokausi esitettiin Suomessa 9. tammikuuta – 6. maaliskuuta 2009. Sarjan neljäs tuotantokausi esitettiin Suomessa 15. tammikuuta 2010 alkaen.


title: Duudsonit

text: "The Dudesons" -televisiosarjan eri tuotantokausia on esitetty yhteensä yli 150:ssä maassa.


title: Duudsonit

text: Duudsonit Amerikassa () on yhdysvaltalaiselle MTV-kanavalle tehty 12-osainen tv-sarja. Kuuden miljoonan dollarin budjetilla Yhdysvalloissa kuvattu sarja sisältää Duudsonit-temppuja ja -stuntteja. Kuvauksissa sattui useita vakavia onnettomuuksia. Jarppi Leppälän selkä murtui heti kuvauksien alussa ja Jukka Hildén poltti pahoin kasvonsa sekä mursi häntäluunsa.


title: Duudsonit

text: Sarja tuotettiin yhteistyössä Jackass-sarjan luojien Jeff Tremainen ja Johnny Knoxvillen kanssa. Ensimmäinen jakso nähtiin MTV-kanavalla 6. toukokuuta 2010. Sarja esitettiin Suomessa Subilla 14. tammikuuta 2011 – 1. huhtikuuta 2011.


title: Duudsonit

text: Duudsonit ovat juontaneet Suomessa usean vuoden ajan Nelosen ”Törkytorstai” -TV-ohjelmaa.


title: Duudsonit

text: Ulkomailla Duudsonit ovat myös esiintyneet kolmessa "Viva La Bam" -ohjelmassa Bam Margeran kanssa, sekä vierailleet kanadalaiskoomikko Tom Greenin Hollywood-kodissa kuvatussa "Tom Green Live"-keskusteluohjelmassa. He ovat myös mukana Bam Margeran elokuvassa "Where the Fuck Is Santa?", jonka kuvausten aikana myös duudsoneiden 3. tuotantokauden talviolympialaisjakso kuvattiin.


title: Duudsonit

text: Vuoden 2008 lopulla Duudsonit juonsivat osan Latinalaisen Amerikan MTV-gaalasta "Los Premios"issa Meksikossa.


title: Duudsonit

text:
Vuonna 2010 Duudsonien Jukka ja Jarppi edustivat 5. kesäkuuta Los Angelesissa järjestetyssä MTV-Movie Awardseissa ja myöhemmin saman vuoden marraskuussa he juonsivat MTV:n Europe Music Awards -gaalan lähetyksen USA:n MTV-kanavalle.
Syksyllä 2010 Duudsonit ilmoittivat olevansa mukana maailmanlaajuisen levityksen saavassa Jackass 3D -elokuvassa. Elokuva tuotti avausviikonloppuna yli 50 miljoonaa dollaria.
Duudsonit ovat juontaneet Rabbit Filmsin tuottamaa ""Posse"" keskustelu-/viihdeohjelmaa MTV3:lla, yhdessä Aku Hirviniemen ja Jaakko Saariluoman kanssa syksystä 2014 alkaen.


title: Duudsonit

text: Vuonna 2009 Jarno Laasala ja Jukka Hildén palkittiin Madventuresin ulkomailleviennistä YleX-kanavan Vuoden tuorein kulttuuriteko-palkinnolla.


title: Duudsonit

text: Duudsonit palkittiin neljännestä tuotantokaudesta Kultaisella Venlalla tammikuussa 2011. Yleisö-Venla luovutetaan kaikille avoimen äänestyksen perusteella parhaalle suomalaiselle tv-ohjelmalle. Parhaan ohjelman lisäksi Jarppi Leppälä oli ehdolla myös parhaan tv-esiintyjän kategoriassa.


title: Duudsonit

text: Vuonna 2011 Duudsonit Amerikassa -sarjan seitsemännessä jaksossa HP:n moottorikelkalla tekemä hyppy tulimeren läpi palkittiin amerikkalaisella COLA (The California On Location Awards) -palkinnolla.


title: Duudsonit

text: Kesäkuussa 2011 Duudsonit voittivat ambulanssiksi tuunatulla Cadillac Escaladellaan Gumball 3000-julkkisrallin pääpalkinnon, Spirit of Gumball-pystin.


title: Duudsonit

text: Helsingin Yrittäjät valitsi vuoden 2011 yritykseksi Duudsonien Rabbit Filmsin.


title: Duudsonit

text: Vuoden 2012 kesäkuussa Duudsonit pokkasivat Britney-possuksi tuunatulla autollaan Bullrun-julkkisrallin pääpalkinnon, Spirit of Bullrun-pokaalin. Duudsoneilla oli Britney-niminen possu, joka kuoli kesäkuussa 2012. Britneyn maalliset jäännökset ripoteltiin pitkin Highway 101:tä Yhdysvalloissa.


title: Duudsonit

text: Elokuussa 2012 Duudsonit tuli taloon sai Formaatti-Finlandia-palkinnon. Syyskuussa 2014 julkaistiin Duudsonit-postimerkkiarkki. Arkkia painettiin 300 000 kappaletta, mutta myöhemmin paljastettiin, että lisäksi painettiin 3 000 ”jekkuarkkia”, joissa on pieniä eroavuuksia, muun muassa Jarpilla on peukalo. Nämä on sekoitettu muiden arkkien joukkoon ja lähetetty myytäväksi.


title: L/A Falco

text: L/A Falco on entinen Paraisten ja Nauvon välillä pysyvästi liikennöinyt lautta. Alkukesästä 2017 "Falco" korvattiin hybridilautta Elektralla, ja Falco siirtyi varalautaksi vanhan L/A Odilin tilalle. Odilin tulevaisuudesta ei vielä ole tehty päätöstä. Falcon on valmistanut Uudenkaupungin telakka, ja alus otettiin liikenteeseen vuonna 1993. Liikenteestä vastaa Suomen Lauttaliikenne Oy, eli Finferries. Vuoden 2009 loppuun asti se oli osa Destiaa.


title: L/A Falco

text: Osana Rolls Roycen ja Finferriesin SVAN (Safer Vessel with Autonomous Navigation) -yhteistyöprojektia Falco on on varustettu Rolls-Roycen Ship Intelligence -teknologialla, joka sisältää ympäristöä havainnoivia antureita, kameroita ja tutkia. Joulukuussa 2018 L/A Falcosta tuli tiettävästi maailman ensimmäinen maantielautta, joka on kulkenut reittinsä täysin ilman ihmisen ohjausta. L/A Falcoa on myös mahdollista ajaa etäohjauksella Turussa sijaitsevasta ohjauskeskuksesta käsin.


title: L/A Sterna

text: Lautta-alus L/A Sterna on lautta-alus Elektran ohella toinen Paraisten ja Nauvon välillä liikennöivistä lautta-aluksista. "Sterna" on pienempi kuin hybridilautta Elektra. Sen on valmistanut Hollming Oy, ja alus otettiin liikenteeseen vuonna 1992.


title: Yves Saint-Laurent

text: Yves Henri Donat Dave Mathieu-Saint-Laurent (1. elokuuta 1936 Oran, Ranskan Algeria – 1. kesäkuuta 2008 Pariisi) oli ranskalainen muotipiirtäjä ja -suunnittelija, joka on tunnettu etenkin modernin naisten housupuvun "le smokingin" suunnittelemisesta. Hän tuli tunnetuksi heti ensimmäisellä kokoelmallaan ja trapetsilinjan luojana. Saint-Laurentin muusina tunnetaan muun muassa Betty Catroux, Loulou de la Falaise ja Catherine Deneuve.


title: Yves Saint-Laurent

text: Saint-Laurent pääsi jo 17-vuotiaana vuonna 1953 työskentelemään Christian Diorille. Kun Dior vuonna 1957 kuoli, nostettiin Saint-Laurent johtamaan Diorin muotitaloa, jotta se välttyisi taloudelliselta katastrofilta. Hän toimi Diorin johtajana kolme vuotta 1957–1960.


title: Yves Saint-Laurent

text: Vuonna 1961 hän perusti omaa nimeään kantavan muotitalon, jonka taloudellisena johtajana toimi hänen kumppaninsa Pierre Bergé. Pari erosi ystävinä vuonna 1976, ja he pysyivät yhtiökumppaneina. Ensimmäinen Saint-Laurent-boutique avattiin 1966.


title: Yves Saint-Laurent

text: Vuonna 2002 Saint-Laurent jäi eläkkeelle työstään 65 vuoden ikäisenä ja alkoi viettää aikaa Marrakechin asunnossaan Marokossa.


title: Yves Saint-Laurent

text: Saint-Laurent kuoli kotonaan Pariisissa 1. kesäkuuta 2008 pitkällisen sairauden jälkeen 71-vuotiaana.


title: Yves Saint-Laurent

text: Vuonna 1993 Yves Saint-Laurentin muotitalo myytiin arviolta 600 miljoonalla Yhdysvaltain dollarilla lääketehdas Sanofille. Vuonna 1999 italialainen muotitalo Gucci osti YSL:n tuotemerkin, ja amerikkalainen muotisuunnittelija Tom Ford alkoi suunnitella brändin valmisvaatemallistot, samalla kun Yves Saint-Laurent keskittyi muotitalon haute couture -luomuksiin.


title: Yves Saint-Laurent

text: Vuonna 2002 monien vaikeuksien jälkeen Saint-Laurent ja Gucci sulkivat YSL:n maineikkaan muotitalon. Vaikka itse muotitalo suljettiinkin, tuotemerkki elää yhä Guccin hoteissa. Muun muassa merkin valmisvaatteita valmistetaan ja myydään edelleen. Merkin pääsuunnittelijana on toiminut vuodesta 2004 saakka Stefano Pilati.


title: Yves Saint-Laurent

text: YSL tuottaa vaatteiden ja asusteiden lisäksi myös kosmetiikkaa ja parfyymeja, kuten "Opium", "Kouros" ja "Paris".


title: Yves Saint-Laurent

text: Saint-Laurent suunnitteli myös lukuisia elokuvapuvustoja, esimerkiksi filmeihin "Päiväperho" ja "Mississipin velho".


title: Joseph Guillemot

text: Joseph Guillemot (1. lokakuuta 1899 Le Dorat, Ranska – 9. maaliskuuta 1975 Pariisi) oli ranskalainen kestävyysjuoksija.


title: Joseph Guillemot

text: Pienikokoinen Guillemot (160 cm, 54 kg) taisteli ensimmäisessä maailmansodassa ja sai taistelukaasusta pahoja keuhkovaurioita. Hänen sydämensä oli epämuodostuman takia ruumiin oikealla puolella, mutta siitä huolimatta hänestä kehittyi erinomainen kestävyysjuoksija. Vuonna 1920 hän voitti Ranskan mestaruuden 5 000 metrin juoksussa, minkä ansiosta hänet valittiin Antwerpenin kesäolympialaisiin.


title: Joseph Guillemot

text: Olympialaisten ensimmäinen kestävyysjuoksutapahtuma oli 5 000 metrin juoksu. Paavo Nurmi lähti pitämään juoksussa kovaa alkuvauhtia yrittäen pudottaa muut kilpailijat heti alussa. Guillemot pysyi hänen kannassaan ja ohitti hänet viimeisessä kaarteessa. Nurmi ei ollut tottunut loppukireihin, joten hän hölkkäsi maaliin 4,4 sekuntia Guillemotin perässä. Guillemotin voittoaika oli 14.55,6. 10 000 metrin juoksu pidettiin kaksi päivää myöhemmin. Kilpailua aikaistettiin kolmella tunnilla kuningas Albert I:n pyynnöstä. Guillemot kuuli tämän syötyään juuri tukevan aamiaisen. Lisäksi hänen juoksukenkänsä oli varastettu, joten hän joutui juoksemaan kaksi numeroa liian suurilla kengillä. Kilpailussa vatsakrampeista kärsinyt Guillemot kävi tiukan kamppailun Paavo Nurmen kanssa, mikä päättyi Nurmen voittoon loppukirikamppailussa. Nurmi voitti ajalla 31.45,8, Guillemot jäi tästä 1,4 sekuntia.


title: Joseph Guillemot

text: Olympialaisten jälkeen Guillemot voitti 1922 maastojuoksun henkilökohtaisen maailmanmestaruuden sekä oli voittamassa joukkuekilpailun maailmanmestaruuden vuosina 1922 ja 1926. Hän voitti Ranskan mestaruuden 5 000 metrillä kolmeen kertaan, mutta Ranskan yleisurheiluliiton kanssa tulleiden erimielisyyksien takia hän ei päässyt Pariisin olympialaisiin. Uransa aikana hän teki kaksi maailmanennätystä: 2 000 metrillä 5.34,8 ja 3 000 metrillä 8.42,2. Askin päivässä tupakoinut Guillemot kuoli 75-vuotiaana Pariisissa.


title: Aristobulos Paneaslainen

text: Aristobulos (n. 160 eaa.) oli hellenistinen juutalainen filosofi. Hän oli kotoisin Paneasta (Panias, Filippoksen Kesarea) ja vaikutti Aleksandriassa. Hän kuului peripateettiseen koulukuntaan, mutta hän sai vaikutteita myös platonilaisuudesta ja pythagoralaisuudesta. Häntä sata vuotta myöhemmin seuranneen Filon Aleksandrialaisen tavoin hän pyrki yhdistämään heprealaisia pyhiä kirjoituksia kreikkalaiseen ajatteluun.


title: Aristobulos Paneaslainen

text: Aristobuloksen mukaan Pythagoraan ja Platonin ajatukset olivat todellisuudessa peräisin Moosekselta. Näin hänen ajattelunsa muistutti aiempien juutalaisten historioitsijoiden Artapanoksen ja Eupolemoksen esittämiä ajatuksia.


title: Suomalainen barokkiorkesteri

text: Suomalainen barokkiorkesteri on vanhan musiikin esityskäytäntöihin perehtynyt ja periodisoittimilla soittava suomalainen orkesteri. Se toimii pääkaupunkiseudulla. Vuoteen 2009 asti orkesterin nimi oli Kuudennen kerroksen orkesteri.


title: Suomalainen barokkiorkesteri

text: Orkesterin perusti vuonna 1989 cembalisti Anssi Mattila. Nimi Kuudennen kerroksen orkersteri tuli Sibelius-Akatemian silloisen Fredrikinkadun toimipisteen kuudennesta kerroksesta, jossa vanhan musiikin luokka sijaitsi.


title: Suomalainen barokkiorkesteri

text: Mattilan jälkeen taiteellisena johtajana toimi vuosina 2001-2004 sellisti Jukka Rautasalo, ja vuoden 2005 alusta Kapellimestari Tuomas Hannikainen. Kaudella 2010-2012 taiteellisena johtajana on Markku Luolajan-Mikkola ja orkesterin päävierailijana Georg Kallweit.


title: Suomalainen barokkiorkesteri

text: 2000-luvulla orkesteri on laajentanut periodisoittoaan klassismiin. Orkesteri on muun muassa soittanut koko Beethovenin sinfoniasyklin Suomessa ensi kertaa periodisoittimin. Orkesterin levy "The Classical Age in Finland" on saanut sekä Yleisradion musiikkitoimituksen Vuoden levy 2001 -kunniamaininnan että Äänite- ja kuvatallennetuottajien liiton Janne-palkinnon.


title: Suomalainen barokkiorkesteri

text: Orkesteri soitti Helsingin juhlaviikoilla 2007 George Onslow'n ensimmäinen sinfonian Suomen-kantaesityksen.


title: Ossi Reichert

text: Rosa "Ossi" Reichert (25. joulukuuta 1925 – 16. heinäkuuta 2006) oli saksalainen alppihiihtäjä ja olympiavoittaja. Hän voitti olympiakultaa suurpujottelussa Cortina d'Ampezzossa 1956 ja hopeaa pujottelussa Oslossa 1952.


title: Marjaniemi (Hailuoto)

text: Marjaniemi on kylä Hailuodon kunnassa ja samalla Hailuodon saaren läntisin niemi Perämerellä.


title: Marjaniemi (Hailuoto)

text: Marjaniemi on valtakunnallisestikin tunnettu hiekkarannoistaan, kalastajakylästään sekä vuonna 1871 valmistuneesta majakastaan. Marjaniemessä sijaitsivat aiemmin myös Oulun yliopiston Perämeren tutkimusasema sekä Luotsausliikelaitoksen luotsiasema, joka oli pohjoisen Perämeren luotsaustoiminnan keskus.


title: Marjaniemi (Hailuoto)

text: Marjaniemestä muutama kilometri etelään sijaitsee lomakylä Ranta-Sumppu. Saaren läpi kulkeva seututie 816 päättyy Luototalon luokse entisen luotsiaseman ja Marjaniemen majakan juurelle. Marjaniemeen on rakennettu myös nykyaikainen tuulivoimalaitos, jonka tuottama energia kattaa puolet Hailuodon sähköntarpeesta.


title: Marjaniemi (Hailuoto)

text: Marjaniemestä muodostui paikallinen merenkulun keskuspaikka vasta 1700-luvun lopulla. Vielä 1753 Marjaniemessä sijainneen 1500- ja 1600-lukujen vaihteessa perustetun tilan mainitaan olleen autio. Marjaniemen asutus alkoi ensimmäisen väylämerkin ja myöhemmän tunnusmajakan valmistumisen myötä. Jo ennen vuotta 1800 Marjaniemen kalastajat toimivat luotseina lisätienestien toivossa, avustaen Ouluun pyrkiviä aluksia. Luotsaus- ja majakkatoiminta siirtyi kruunulle 1849, siihen saakka siitä vastasivat oululaiset porvarit.


title: Henkilötodistus

text: Henkilötodistus on Suomessa esimerkiksi passi tai poliisin myöntämä kuvallinen henkilökortti. Sitä käytetään henkilöllisyyden varmentamiseen. Mobiilivarmenne on yleistymässä, ja se käy esimerkiksi verkkoasioinnissa. Ajokortti ei ole virallinen henkilötodistus, vaikka se usein hyväksytään. Ajokorttia ei voi käyttää Pohjoismaiden ulkopuolella maahantuloasiakirjana. Myöskään yritykset, pankit ja viranomaiset eivät välttämättä hyväksy ajokorttia henkilötodistuksena. Henkilötodistuksesta ilmenee muun muassa:


title: Henkilötodistus

text: Henkilötodistusta tarvitaan esimerkiksi rajanylityksessä, maksettaessa siruttomalla pankkikortilla suuria summia (yleensä yli 50 euroa, summa on myyjän päätettävissä) ja äänestystilanteessa.


title: Henkilötodistus

text: Henkilötodistuksen väärentämisen estämiseksi viranomaiset sisällyttävät todistuksiin erilaisia välineitä, jotka hankaloittavat väärentämistä ja auttavat aitojen asiapapereiden tunnistuksessa. Niitä ovat esimerkiksi hologrammit, piilotekstit, erikoispaperi ja leima.


title: Henkilötodistus

text: Mobiilivarmenne on puhelimen SIM-kortilla sijaitseva tunniste, jonka avulla voi kirjautua sisään verkkopalveluihin ja hoitaa asioita sähköisesti. Suomessa matkapuhelimien uusimmissa SIM-korteissa on valmius mobiilivarmenteelle, jota voi käyttää sähköiseen tunnistamiseen. Varmenteen saa käyttöönsä oman operaattorin nettisivustolla tai käymässä myymälässä (Telia ja Elisa). Palvelu käyttää asiakkaan valitsemaa tunnuslukua.